
I. INTROITUS. 


1. Salve, lector amice. 


2. Si rogas quid sit 
eruditum esse, responsum 


habe: 


Nosse rerum differentias et 
posse unumquodque suo 
insignire nomine. 


3. Nihilne praeterea? 
Nihil certe quidquam. 


4. Totius enim eruditionis 
ac literaturae fundamenta 
posuit qui nomenclaturam 
naturae et artis perdidicit. 


5. Sed id difficile forsan? 


6. Est, si invitus feceris 
aut praeveniente 
imaginatione (praeconcepta 
opinatione) teipsum 
terrueris. 


7. Tandem si quid 
asperitatis erit, initio erit. 


8. Annon et literarum 
characteres (ductus) pueris 
primo intuitu mira monstra 
videntur? 


9. Ast ubi paululum 
impenderint operae, ludum 
et jocum esse 
animadvertunt. 

10. Idem in omni re 
evenit, ut aspectu exteriore 
operosa appareat. 


11. At si aggredi pergas, 
nihil est quod non cedat, se 
subdat ingenio. 


12. Qui cupit, capit 
omnia. 


13. Agedum itaque 
quisquis es, sperare te 
jubeo, desperare veto. 


14. En, vide exiguum hoc 
opusculum. 


15. Heic tamen tibi (absit 
verbo gloria) universum 
mundum Latinamque 
linguam velut in enchiridio 
(breviario) ostendam. 


16. Tenta quaeso; evolve 
et edisce aliquot has 
pagellas. 


17. Facto hoc (cum hoc 
feceris), oculatum ac 
perspicacem te ad omnia 
humanitatis studia re ipsa 
comperies. 


II. DE ORTU MUNDI ET 
CREATIONE PRIMAEVA. 


18. Deus ineffabili sua 
omnipotentia creavit omnia 
ex nihilo. 


19. Principio enim 
expandit (extendit) 
vastissimam abyssum, hoc 
est spatium, ubi coelum et 
terra existunt. 

20. Et replevit eam 
tenebricosa quadam et 
informi caligine. 


21. Ex qua tanquam 
materia formavit creaturas 
corporeas, distinctas 
formis, et vestitas 
accidentibus variis, prout 
cujusque ideam intra se 
conceperat. 


22. Implantavitque cuique 
naturam suam, id est vim 
observandi assignatum 
locum, modum, genusque 
suum. 


III. DE ELEMENTIS. 


23. Ante omnia vero 
confusum istud chaos 
secundum densitatis et 
raritatis gradus in quatuor 
species separavit 
(segregavit). 


24. Tenuissimam et 
subtilissimam partem fecit 
lucidam et calidam et 
appelavit ignem seu lucem. 


25. Aliam iterum tenuem, 
pellucidam, et tepidam 
dixit aérem. 


26. Tertia portio fluida et 
frigida fuit aqua. 


27. Sub qua mansit 
sedimentum crassum, 
limus seu terra. 


28. Atque haec sunt 
simplicia corpora, ex 
quibus composita (mixta) 
exsurgunt. 


29. Omnia enim reliqua ex 
his constant. 


30. Quippe ex iis 
generantur, iis nutriuntur, 
in eadem dum 
corrumpuntur resolvuntur. 


IV. DE FIRMAMENTO. 


31. Astra sunt veluti 
lampades in aethere 
suspensa, ut indefinenter 
circumcircarotatae, lumine 
suo tenebras illuminent, 
cursu autem temporum 
vices dimetiantur. 


32. Planetae, quorum 
ordinem hi versiculi 
complectuntur, sunt 
septem: 

Luna, Mercurius, Venus, 
Sol, Mars, Jupiter, Saturnus. 


Quisque in peculiari suo 
orbe. 


33. Infima est ) Luna, 
quae incrementa et 
decrementa pati videtur, 
retardationeque menses 
efficit. 


34. © Sol, jubare corusco 
radians, ab oriente per 
meridiem in occidentem 
festina celeritate revolutus, 
revolutione sua dies viginti 
quattuor (24) horis, et 
annos duodecim (12) 
mensibus, quinquaginta 
duabus (52) hebdomadibus, 
trecentis sexaginta quinque 
et quadrate (quarta parte) 
(365 14) diebus definit. 


35. Ortum ejus praecedit 
aurora et diluculum, quum 
diescit et lucescit. 


36. Occasum (obitum) 
sequitur crepusculum (hoc 
est crepera lucula) quum 
vesperascit et noctescit. 


37. Ascendens ad 
verticem nostrum 
supernum (qui vulgo 
zenith, cui inferus vulgo 
nadir opponitur) seu 
declinans ab aequinoctiali 


ad Tropicum Cancri sive 
solstitialem facit ver, 
rursumque ad Tropicum 
Capricorni sive hiemalem 
descendens, autumnum: et 
utrobique aequinoctium. 


38. Imus dat brumam, 
orditurque hiemem; 
summus solstitium, 
inchoatque aestatem, ubi 
Sirius (canicula, seu 
caniculae stella) excitat 
aestum. 

39. $ Mercurius eum in 
eccentrico epicyclum 
vectante circuit citius quam 
semi anno. Sic quoque 
venusta ? Venus, sed 
sesqui anno. 

40. Hanc mane Luciferum 
(Phosphorum), vesperi 
Hesperum sive 
Vesperuginem vocant. 


4]. 7 Mars ignitus 
periodum suam biennio 
ferme percurrit. Splendidus 
2| Iupiter suam pene 
(paene) duodecim 
pervagatur. Gelidus h 
Saturnus tantum non 
triginta. Et ab his erronibus 
dies hebdomadis 
nomenclationes sortiti sunt: 

=m dies Solis 
(Dominicus, — 
ca), 
dies Lunae, 
dies Martis, 
dies Mercurii, 
dies Iovis, 
dies Veneris, 
dies Saturni. 


42. Eclipses 
(obscurationes) luminarium 
fiunt propter 
interpositionem tertii non 
tralucentis, indeque orta 
obumbratione. 


43. Stellae fixae cum 
octava sphaera aequaliter 
progrediuntur, sed 
inaequaliter coruscant. 


Harum in firmamento 
circumsecus praecise 
numerantur mille viginti 
duo (1022), praeter tres in 
Cincinno (Comae) 
Berenices: 


primae 
magnitudinis sunt 
quindecim (15), 
secundae 
quadraginta 
quinque (45), 
tertiae ducentae 
octo (208), 

quartae 
quadringentae 
septuaginta 
quattuor (474), 
quintae ducentae 
septendecim (217), 
sextae quadraginta 
novem (49), 
nebulosae quinque 
(5), 

obscuriores novem 


(9). 


4 Sitae sunt vel in Zodiaci 
signis XII: 


1. In ' Ariete 13 et 5 
informes 


2. In 6 Tauro 32 et 11, 
inter quas est prim. 


mag. (prima 
magnitudinis) oculus 
Tauri, ubi nota Pleiadas 
(Vergilias) (quae septem 
dici, sex tamen esse 
solent) et Hyadas 
(Suculas), pluvium 
sidus, aliter Palilitium. 

3. In II Geminis 18 et 
7. 

4. [n 9» Cancro 9 et 4. 


5. In à Leone 27 et 8, 
ubi p. m. sunt cor et 
cauda. 


6. In W Virgine 26 et 6, 
ubi prim. mag. est spica 
Virginis. 

7. In € Libra 8 et 9. 

8. In M Scorpio 21 et 3. 


9. In X Sagittario 31. 

10. In Y% Capricorno 
28. 

11. In ^» Aquario 42 et 
3. 

12. In X Piscibus 34 et 
4, ubi una prim. mag. in 
ore piscis austrini. 

Vel extra Zodiacum: 


I. Boreales. 
1. In Ursa Minore 
(Cynosura) 7. 
2. In Ursa Majore 
(Helice) 27 et 8. 


3. Dracone 31. 
4. In Cepheo 11 et 42. 


5. In Boote 
(Arctophylace) 22 et 1, 
ubi prim. mag. 


Arcturus. 
6. In Corona Borea 8. 


7. In Engonasi 
(Hercule) 28 et 1. 

8. In Lyra (Vulture 
Cadente) 10, ubi prim. 
mag. est Lyrae Fidicula. 

9. In Olore (Cygno, 
Ave, Gallina) 17 et 2. 

10. In Cassiopea 13. 

11. In Perseo 26 et 3. 


12. In Auriga 14, ubi 
est prim. mag. Capella 
(Hircus). 

13. In Ophiucho 
(Serpentario) 24 et 5. 

14. In Serpente 
Ophiuchi 18. 

15. In Sagitta (telo) 5. 


16. In Aquila (Vulture 
Volante) 9 et 6, quae 
constituunt Antinoum. 

17. In Delphino 10. 

18. In Equuleo (Equi 
Sectione) 4. 


19. In Pegaso (Equo 
Alato) 20. 

20. In Andromeda 23. 

21. In Triangulo 
(Deltoto) 4. 


II. Australes. 

1. In Ceto 22. 

2. In Orione 38, ubi 
sunt prim. mag. 
humerus dexter, et pes 
sinister Orionis. 

3. In Eridano (fluvio 
Nilo) 34, ubi est prim. 
mag. Eridanus. 

4. In Lepore 12. 

5. In Cane Majore 18 et 


11, ubi prim. mag. Canis 
Cadens (Sirius). 

6. In Procyone 2, ubi 
est prim. mag. Canis. 


7. In Argo (Nave) 45, 
ubi est prim. mag. 
Canopus. 

8. In Hydra 25 et 2. 


9. In Cratere (Patera 
Urna) 7. 

10. In Corve 7. 

11. In centauro 
Chirone 37, ubi prim. 
mag. pes centauri. 

12. In Bestia Centauri 
(Lupo) 19. 

13. In Ara (Thuribulo, 
Lare) 14 et 7. 

14. In Corona Austrina 
(Rota Dionis) 13. 

15. In Pisce Austrino 
(Notio) 11 et 6. 

Poli axes sunt duo: 
arcticus (boreus) et 
antarcticus. Horizon 
(finitor) dividit 
himsphaerium inferius a 
superiore. 


V. DEIGNE. 
44. Incendium ex quavis 
scintilla, si permittis, oritur. 


45. Nam quicquid ignem 
concipit, id primum gliscit, 
dein ardet, tum flagrat et 
flammat, postremo 
crematum redigitur in 
favillas et cineres. 


46. Lignum ardens torris 
appellatur; exstinctum, 
titio; particula ejus, carbo; 
et quamdiu candet, pruna. 


47. Fumus ardens flamma 
est; camino insidens, fuligo, 
saepissime abradenda ne 
ignescat. 


VI. DEMETEORIS. 


48. Vapores aquosi 
perpetuo sursum feruntur. 


49. Ex his densatis fit 
nubes; aut si haec deorsum 
labitur, nebula. 


50. Inde pluit, ningit, 
grandinat. 


51. Pluvia destilat lente, 
imber dense, nimbus 
impetuose. 


52. Hic, si inter 
decidendum (delabendum) 


gelascit, fit grando; si 
incalescit nimium, uredo 
seu rubigo. 


53. Pruina est congelatus 
ros; stiria, stilla rigens. 


54. Nives ex guttulis 
spumescentibus concretae 
segetem operiunt, ne gelu 
vel glacie algeat. 


55. Aura cum spirat, 
focillat nos, et gelata 
regelat. Ventus vehemens 
et impetuosus cum flat, 
quatit, prosternit, et proterit 
quoquo se vertit. 


56. Cardinales venti sunt: 

m subsolanus 
(orientalis), 

" auster (notus 
meridionalis), 

=m fÍavonius, sive 
xephyrus 
(occidentalis), 

= etaquilo 
(aparctias, boreas, 
septentrionalis). 


Collaterales sunt: 
€= vulturnus, ab 
oriente brumali; 
=m Africus (libonotus, 
libs), ab occasu 
brumali; 
= corus (argestes), ab 
occasu aestivo. 
= caecias, ab ortu 
aestivo; 
57. Circius et turbo in 
gyrum se mirifice 
circumagunt. 


58. Exhalationes 
sulphureae incensae edunt 
fulgura (fulgetra) et 
chasmata. 


59. Et tum caloris cum 
frigore pugna tonitrua ciet 
cum fragore terribili. 


60. Emicans inde flamma 
fulmen nuncupatur. 


61. Quod sive sit urens 
sive discutiens, momento se 
dissipat, et quicquid eo 
icitur, corruit. 


62. Quum fulgurat [et] 
fulminat, quis non attonitus 
pavescat? 


63. Cometa nullus 
unquam fulsit, quin 
sterilitatem inureret terris 
aut infectionem. 


64. Iris matutina (ut et 
halo) nubilosam, vespertina 
serenam tempestatem 
(sudum) nunciat. 


VII. DE AQUIS. 
65. E laticibus scatentes 
(scaturientes) saliunt 
fontes, unde rivi manant. 


66. Ex his denique, 
praecipue ubi plures 
concurrunt, colliguntur 
fluvii (flumina), jugiter 
intra ripas suas decurrentes 
nisi quum aggeres 
aquarum eruptionibus 
coércendis non sufficiunt. 


67. Ast sicubi profluvio et 
decursu carent, tument et 
in stagna atque aquam 
residem se diffundunt. 


68. Paludes sunt 
scaturigines sine fluxu. 


69. Torrentes sunt aquae 
pluviales rapide defluentes, 
a quibus exundationes et 
diluvia. 


70. Aquam, ubi fluit, 
fluentum; ubi gyratur, 
gurgitem et vorticem; ubi 
seipsam absorbet, 
voraginemy; ubi expers 
fundi est, barathrum dicito. 

71. Si illam natatu 
plaudis, infuscas. Sed 
claram et quietam turbari 
quid refert? 


72. Bulla fit a stillante 
gutta. 

73. Mare salsum est, ut 
muria satura. 


74. Ubi tellurem terminat, 
sinus, promontoria, et 
isthmi sunt. 


75. Undae ejus ab 
intraneo aestu sex horis 
fluunt ad littora 
refluuntque reciproce 
(alternant) cum sonitu 
horribili: maxime intra freta 
atque ad charybdes. 


76. In boreali plaga 
oceanus est glacialis 
(hyperboreus). 


VIII. DE TERRA. 

77. Terrae superficies 
alicubi uda est et uliginosa, 

alicubi arida et petrosa. 


78. Nonnullibi plana, seu 


planities (aequor). Alibi 
montes, valles, convalles, 
tumuli, et depressa loca, 
hiatus et antra 
conspiciuntur. 


79. Colles et clivi cacumen 
versus euntibus acclives 
sunt, declives retro. 


80. Terrae motus fit a 
subterraneis flatibus qui, si 
prorumpunt foras, labes 
fiunt. 


81. Gleban, si teris et 
frias, pulvis erit: si diluis et 
maceras, lubricum lutum. 


IX. DE LAPIDIBUS. 
82. Lapis comminutus 
arena est. Quae si crassior 
sit, sabulum et glarea 
vocatur; rudus sunt 
assulae, seu secamenta 
(fragmina) petrarum. 


83. Saxa humi jacent (sive 
exstent sive delitescant). 
Scopuli et cautes fragosae 
et inaccessae eminent, 
crepido prominet. 


84. Scrupulus calceo 
illapsus, nisi eximatur, 
urget moleste. 


85. Cote acuimus obtusa, 
silice elidimus ignem, 
Lydio lapide metalla 
probamus. 


86. Tophus arenosus, et 
scaber friabilis est; pumex 
spongiosus, exesus, et 
bibulus, lotioni sive 
frictioni subserviens. 


87. Alabastrites 
candidissimum marmor. 


88. Magnes, eique affricta 
lingula pyxidis nauticae, 
septentrioni directe se 
obvertit, alicubi tamen a 
meridiano deviat, ad 
cardinem occiduum vel 
ortivum deflectens. 


89. Gemmarum 
preciosissima est 
carbunculus (pyropus), 
secunda ab illa adamas, 
tum eranus, post sapphirus, 
smaragdus, jaspis, 
hyacinthus, onyx, 
sardonyx, etc. qui angulati 
micant et scintillant. Bezoar 
et lachryma cervina 
pestiferum virus ac 


venenosa dispellunt. 


90. Haematites, alectoria, 
aétites, bufonius, sarda, 
lazulus sequiores sunt. 


91. Margaritae et uniones 
(qui grandiusculi sunt) in 
conchis reperiuntur. 
Horum lineis luxuriantes 
mulierculae sese incingunt, 
tum etiam perforatis 
auriculis eosdem illigant. 

92. Corallia sunt 
arbusculae marinae 
ramusculi. 

93. Vitrum tralucens 
crystalli simlitudinem 
habet, non duritiem: 
scinditur smyrite. 


X. DE METALLIS. 
94. Metalla e fodinis 
eruuntur (effodiuntur): e 
quibus quia liquescunt, et 
rursus consistunt 
(spissantur), varia 
conflantur. 


95. Aurum est 
perfectissimum: quia 
purissimum, ac 
ponderosissimum: 
praesertim obryzum. 


96. Catino immissum, 


atque clibano vel centies 
recoctum, ne hilum quidem 
substantiae (essentiae) 
deperdit. 


97. Argentum huic 
proxime accedit, quum 
purum putum est; sed 
scorias habet, quae 
amburuntur. Exusto autem 
intertrimento emundatum 
fit ductile. 


98. Ferrum, utut 
durissimum, ferrugine 
arroditur: depurgatum et 
induratum aliquoties, 
chalybs dicitur. 


99. Cupro adhaeret 
aerugo, ob vividam 
viriditatem ad tincturas 
expetita. 


100. Orichalcum 
pervulgata usurpatione est 
cadmia tinctum aes: fundi 
solum potest, non tenuari 
in lamellas, ob friabilitatem. 


101. Electro stannum, et 
hoc plumbum mollius et 
vilius est. 


102. Argento vivo 
(hudrargyro) nihil 
mirabilius: liquidum est, 
nec tamen madet. 

103. Nam sive id super 
aliquid effundas, sive ei 
aliquid immergas, sive 
aspergas, nihil madescit. 

104. Sal, alumen, 
vitriolum (chalcanthum), 
nitrum, sulphur, bitumen 
(asphaltites), naphtha, 
cinnabaris, arsenicum, 
stibium (antimonium), 
ochra, chrysocolla, creta, 
plumbago, rubrica, etc. 
succi metallici dicuntur. 
Cerussa et minium 
adulterinum factitia sunt; 
sic quoque chrysocolla, 
aurificum glutinum. 


XI. DE ARBORIBUS ET 
FRUCTIBUS. 
105. Planta fibris radicum 
humorem imbibens, alescit, 
viget, frondescit, et floret. 


106. Eo destituta, languet, 
flaccescit, marcescit, arescit 
illico. 


107. Fastigium est vertex 
seu cacumen: stirps dicitur, 
quatenus se in ramos et 
frondes pandit. 


108. His desectis, trunci, 
et caudicis, et stipitis 
nomen habet: termes est 
ramusculus cum fructibus 
decerptus sive revulsus: 
ramale autem ab arbore 
rejectus. 


109. Exstrinsecus cortex: 
intrinsecus liber est: qui 
dum viret, glubi potest: 
medulla est intima. 


110. Arboribus folia 
delabuntur, et crescunt, 
praeterquam gummosis, 
quae continuo (usque et 
usque) vernant, ut buxus, 
taxus (smilax), etc. 


111. Pomus (malus), 
pirus, cerasus, prunus, 
oliva (olea), arbores sunt 


sativae: fraxinus, fagus, 
alnus, ornus, silvestres. 


112. Illae fructiferae: 
harum pleraeque steriles; 
ut, betula, populus alba, 
populus nigra. 


113. Quaedam exuberante 
foliosa et frondosa luxurie 
umbriferae sunt, vireta 
quibus innascuntur, 
opacantes; nominatim, tilia, 
platanus, ulmus, et caetera 
latifolia. 

114. Salix dat vimina, 
quorum contextu corbes et 
crates fiunt. 


115. Abies procera est, ut 
et picea, larix, cupressus, 
cedrus. 


116. Palma, si curvatur, eo 
validius in sublimine 
nititur. 


117. Gemma hians 
(dehiscens) florem, in quo 
apex (stamen), sed in fico 
grossulum protrudit. Flos 
fructum; qui ubi postea 
maturescit, carpitur aut 
decutitur, aut per se decidit 
fracescens. 


118. Quidam sunt 
praecoces, alii serotini 
(cordi), quidam perennes, 
ut juniperus: eduntur 
autem vel recentes, vel 
vieti, vel fracidi. 
asservantur in oporotheca, 
et oporophylacio. 

119. Cerasa oblongis 
petiolis (pediculis) pendent: 
aproniana breviusculis. 


120. Mespila sunt 
lanuginosa: pyra 
succulenta: pruna 
damascena, armeniaca, 
persica, cerina, nana, 
silvestria, ossiculata sunt. 


121. Putamen amoveat, et 
nucem, si cassa non est, 
nucifrangibulo frangat 
oportet, qui nucleum esse 
vult: sive sit juglans, sive 
avellana (quam fert 


corylus) sive tribulus, sive 
amygdalum (amygdala). 


122. Suber et ilex glanes, 
quercus etiam gallas, 
castanea castaneas echinatis 
operculis convestitas, pinus 
strobilos, cornus corna, 
laurus, acer, et sorbus 
baccas ferunt. 


123. Sorba, siliquae, et 
cydonia (cotonea), aurantia, 
citrea, limonia, et punica 
(granata) mala stipant 
(adstringunt, oppilant), 
ficus, fraga, mora (mora 
mori), mora rubi, mora rubi 
Idaei, mora myrti (myrta) et 
myrtilli (vaccinia), laxant 
lubricantque. Lotos 
degustata oblivionem 
inducit. 


124. Thus, myrha, 
mastiche, camphora, 
sarcocolla, terebinthina, 
resina, pix, gummi sunt 
arborum certarum: quin et 
succinum (electrum, 


glessum), ut ferunt. 


XII. DE HERBIS TAM 
HORTENSIBUS, QUAM 
SILVESTRIBUS 
(ERRATICIS). 
125. Herba excrescens 
cauli vel scapo innititur. 


126. Rapum, napus, siser 
(sisarum), raphanus major, 
raphanus minor, pastinaca, 
brassica (crambe), lactuca, 
asparagus, scolymus 
(carduus altilis), apium 
(petroselinum), nasturtium, 
intybus sativus, 
spinachium (spinachia), 
bulbus edulis, portulaca, 
atriplex, olera (oluscula) 
vocantur. 


127. Fruges sunt quae in 
culmum (calamum) 
surgunt et spicas (sive 
aristatas sive muticas) 
ferunt: glumis autem 
granum fovent, aristis 
praemuniunt, ut oryza, zea 
(ador, far), milium, 
panicum, frumentum 
Saracenicum, frumentum 
Indicum. 


128. Legumina vero 
siliquis et valvulis implexa 
sunt, ut in faba, piso, ervo, 
cicere, lupinis, vicia, lente, 
phaseolis (smilacibus), 
videre est. 


129. Sed qui fit, ut 
triticum (siligo) in secale, 
imo in zizania (aeram) et 
lolium; hordeum in 
aegilopem; avena in 
avenam fatuam degeneret? 


130. Farrago et alicastrum 
pecoris causa seritur. 


131. Bulbosa (bulbis 
turgidula) sunt allium, 
cepa, colchicum, porrum 
(us), scilla (squilla), 
hyacinthus, martagum. 


132. Aromata sunt piper, 
zingiber, zedoaria (zadura), 
cinnamonum (cassia), nux 
myristica, macer (macir, 
vulgo macis), caryophilla, 
acorum, coriandrum, 
cubebae, anisum, anethum, 
cuminum (carum), sinapi. 


133. Odoriferae et 
coronariae, e quibus 
corollas, serta, et servias 
vient ac plectunt, sunt 
amaranthus, caryophyllus, 
digitalis, rosmarinus, 
tulipae, lilia, viola, primula 
veris (verbasculum). 


134. Gramini 
aggregantur, muscus, 
carex, polygonum, 
trifolium, cytisus, plantago, 
millefolium, convolvulus 
(smilax), consolida, erica, 
ruscus (ruscum), 
polygonatum, polygala, 
prunella, caltha, sonchus; et 
aquatiles, alga (ulva) ac 
lens palustris. 


135. Aconitum, cicuta, 
napellus, venenatae sunt, 
ideoque radicitus 


eruncandae. 


136. Sed papaveris 
capitulum vulneratum 
distillat opium, quod vim 
habet soporandi et 
stupefaciendi. 


137. MEDICINALES 
HERBAE: tam hortenses, 
quam campestres. 

* Cephalicae. 

Calidae et siccae: 
betonica, paeonia, 
amaracus (sampsuchum), 
salvia, rosmarinus 
(libanotis coronaria), spica 
(spica nardi), origanum, 
herba paralysis (primula), 
splenium, stoechas Arabica, 
flores tiliae, viscus 
quercinus (quernus), 
serpyllum. 


Frigidae et humidae: 
flores nymphae clavae 
Herculis) sempervivum, 
mandragora. 


* Ophthalmicae. 
Foeniculum, euphrasia, 
chelidonia (hirundinaria). 


* Thoracicae tam 
anacatharticae, quam 
bechicae. 


Calidae: scabiosa, 
pulmonaria, hyssopus, 


capillus Veneris, tussilago, 
calamintha, glycirhiza, 
helenium, iris, laserpitium, 
petasitis. 


Frigidae: malva, papaver 
album, psyllium (pulicaria), 
jujubae, sebesten, hordeum. 


* Cardiacae. 


Calidae: flores tres 
cordiales, 1. chamaemeli, 2. 
meliloti, 3. anethi; ocimum, 
cariophylli* hortenses, 
flores calendulae, trissago, 
veronica. 


Frigidae: flores cordiales 
frigidi: violarum, rosarum, 
buglossae, boraginis, 
plantago. 


* Stomachicae [et] 
Pepticae. 


Calidae: absinthium, 
galanga, calamus 
aromaticus, zinziber, 
Zadura, piperitis, semen 1. 
carvi, 2. anisi, 3. cumini, 
arum, nardus, geum 
(benedicta). 


Frigidae: acetosa (oxalis), 
acetossela, ribes, berberis, 
fraga, sonchus. 


* Hepaticae. 


Calidae: apium, 
agrimonia (eupatorium), 
cuscuta, hepatica, 
schoenanthum, spica (spica 
nardi), ageratum. 

* Spleneticae. 

Calidae: asplenum 
(scolopendrium, ceterach), 
fumaria, centaurium, 
chamaedrys, chamaepitys, 
aristolochia, tamariscus 
(myrica). 


* Scorbuticae. 


Nasturtium aquaticum, 
cochlearia, anagallis 
aquatica. 


* Nephriticae et Cysticae. 


Calidae: adjantum, ruta, 
ononis (arista bovis), 
paronychia, ligusticum, 
foeniculum, eryngium, 
petroselinum, urtica, 
daucus, lithospermum, 
milium Solis, eruca, ruscus, 
filipendula. 


Frigida: parietaria 
(helxine), etc. 
* Uterinae (Hysterica). 


Calidae: artemisia, 
pulegium, parthenium 
(matricaria), satureia, 
valeriana, smyrnium , 
angelica, melissa. 


Frigidae: scariola. His 
aliae addantur ex botanicis. 


* Attractivae. 


Ranunculus, anemone 
(pulsatilla), cyclaminus, 
dracunculus, narcissus, 
nasturtium, helleborus. 


* Repellentes. 


Tribulus aquaticus, 
polygonum, auricula muris, 
pentaphyllum. 


* Astringentes. 


Bursa pastoris, stratiotes, 
anserina (agrimonia 
silvestris), umbilicus 
Veneris, sedum majus, 
sanguinaria. 


* [ axantes. 
Atriplex, violaria, 
centaurium minus. 


* Obstructiones tollentes. 
Tanacetum, betonica, 
aquilegia. 
* Dolorem sedantes. 
Verbascum, verbasculum. 


* Somnum conciliantes. 
Hyosyamus, semen 
papaveris, lactuca. 


* Vulnerariae. 


Pilosella (auricula muris), 
verbena, herniaria, 
sanicula, symphytum. 


* Semen generantes. 
Satyrium, strobilus, 
cinara. 


* Corrodentes. 
Vermicularis. 


* [ndurantes. 


Lenticula palustris, 
echium, bisterta- 
(serpentina) dracontium. 


* Emollientes. 
Senecio, anagallis. 


e Rarefacientes. 


Foenum Graecum, silicia 
(buceras), Mercurialis. 


* [ncrassantes. 


Amarantus, lagopus, 
lapathum, cynoglossum, 
dipsacus, lunaria. 


* Vesicantes 
(vesicatoriae). 
Hydropiper. 


* Urinam cientes. 


Pepones, halicabum, 
acanthus, carum. 


* Menses moventes. 


Nepetha, teucrium, 
primula veris. 


* Secundinas et foetum 
mortuum pellentes. 
Thlaspis, sabina. 


* Calculum frangentes. 


Lappa, ononis (remora 
aratri). 
* Sternutatoriae. 


Nigella, ptarmica. 


* Rheumatagogae et 
Masticatoriae. 


Staphisagria, pyrethrum, 
mastix (mastiche). 


* Errhina. 


Succus betae, pulvis 
tabaci, etc. 


* Vermes necantes et 
depellentes. 
Corallium, menthastrum, 
filix saxatilis et arborea, 
chamaeleon albus et niger, 
persicaria, thalictrum. 


* Alexipharmacae. 


Coronopus (serpentina), 
anagallis mas, nerion, 
vincetoxicum 
(hirundinaria), eupatorium. 

* Anodinae. 
Solanum, opium. 


e Magneticae. 
Perforata (hypericum), 


filix silvestris, personaria 
(personata), succisa 
(morsus diaboli). 

* Vomitoria (Emetica). 


Asarum, semen raphani, 
et genistae, vitriolum 
album in aqua communi 
solutum, percolatum, 
beneficio evaporationis in 
cella ad tertias in crystallos 
redactum. 


* Bilem purgantia 
(cholagoga). 
Mitiora: cassia, tamarindi, 
manna, myrobalani, aloé, 
psyllium, rhabarbarum, 
terebinthina, androsaemon. 


Fortiora: scammonium, 
asarum, peplium. 


e Pituitam 
(Phlegmagoga). 
Mitiora: agaricus, 
mechoacana, ialappa. 


Fortiora: turbith 
(turbithum), carthamus, 
colocynthis, 
hermodactylus, 
euphorbium, opopanax, 
sagapenum, sarcocolla. 

* Melancholiam 
(Melanagoga). 
Mitiora: polypodium, 


epithymum, senna. 


Fortiora: lapis Armenius, 
lazuli, helleborus niger. 


* Serum (Hydragoga). 
Mitiora: ebulus, 
sambucus. 


Fortiora: soldanella, 
tithymallus, elaterium, 
mezereum, gratiola, 
thymelaea. 


* Diaphoretica. 


Carduus benedictus, 
cornu cervi, terra sigillata, 
bolus Armenius; et quatuor 
exotica: china, sassaparilla, 
sassafras, guajacum. 


XIII. DE FRUTICIBUS. 


138. Sambucus, ribes, 
rubus, rubus idaeus, 
hedera, ligustrum, 
glycyrrhiza, balsamum, 
paliurus, spina (sentis, 
vepres, veprecula), 
cynosbatum, vepreta, et 
dumeta, frutices cluent: et 
ubi illi ubertim 
progerminant, fruticeta 
fiunt. 

139. Cannae (arundines) 
internodia habentes, et 
junci, palustria amant, 
iisque laetissime 
proveniunt. 

140. Ex scirpo enodi 


(unde typhae enascuntur) 
succiso, mattae (storeae, 
tegetes) conficiuntur. 


141. Boleti et tubera, inter 
fungos praestantissimi, ac 
quorundam lauticiae sunt. 


XIV. DE ANIMALIBUS: ET 
PRIMO DE AVIBUS. 


142. Quicquid vita, sensu 
et motu praeditum est, 
animal est. 


143. Nam alites volant: 
quaedam praepete ac 
concitato, quaedam 
languidiori volatu aérem 
quasi sulcantes. Aquatilia 
natant (nant), illae pennis et 
alis, haec pinnis. 
Quadrupedia currunt; 
reptilia repunt. 


144. Volucres sunt 
bipedes (manucodiatam 
enim esse apodem, falso 
proditum est), et plumatae 
et rostratae, excepto 
vespertilione, qui pilosus et 
dentatus. 


145. Rostro legentes 
grana, ingluviem 
referciunt: nulla mingit. 


146. Procreationis causa 
nidos struunt (nidificant, 
nidulantur): halcyon 
(halcedo) in ipso pelago 
inusitata eius tranquillitate, 
unde halcyonia. 


147. Tum pariunt ova 
(quae sub testa albumen, et 
vitellum, seu luteum 
occultant): iisque donec 
animentur incubantes (si 
subventanea (zephyria) aut 
urina non fuerint) pullos 
implumes excludunt: qui 
dum pipiunt, pipiones 
vocantur. 


148. Rapaces sunt vultur, 
milvus, accipiter, falco, 
nisus, quae unguibus uncis 
in turtures aliasque 
innocuas alites saeviunt, 
captasque incunctanter ac 
crudeliter dilaniant. 


149. Noctua noctu cernit, 
interdiu caecutit: ut et aliae 
nocturnae, bubo, asio, 
scops, ulula, strix, 
caprimulgus, nycticorax. 


150. Phasiani, otides 
(tardae), tetraones 
(urogalli)m meleagrides 
(gallopavones), capones, 
atagenes, perdies, 
coturnices in deliciis 
habentur: et ornithotrophiis 
inclusae opipare 
optimantur. 


151. Olor (cygnus), fulica, 
mergus, querquedula, 
onocrotalus, pelecanus, et 
aliae aquaticae, palmipedes 
sunt: nulla pennipes. 


152. Sturni gregatim 
(unde sturnatim) sed 
absque ordine, grues valde 
congrue, ardeae admodum 
excelse volitant. 


153. Canorae sunt: 
acanthis (carduelis) alauda 
(galerita), acredula 
(luscinia, philomela), 
fringilla, galbulus, merula, 
linaria. 


154. Palumbes, et livia 
sunt columbae ferae. Locus 
in quo columbae cicures 
educantur peristeron 
(peristerotrophium, 
columbarium) vocitatur. 

155. Merops, upupa, 
picus, ficedula, rubecula 
(erythacus), [et] curruca 
vermibus vescuntur: ut et 
gavia fortassis, sed magis 
est ut pisciculis. 


156. Trochilus et parvus 
parus perredicule se 
struthioni (struthiocamelo) 
compararent. 


157. Turdus sibi ipsi cacat 
exitium: quia quod 
conspucat, ex eo viscus 
(viscum) pullulat: unde 
viscus (viscum), id est, 
aviarium gluten. 

158. Coturnix curtam 
habet caudam, motacilla 
suam indefesse motat: pavo 
suam ocellatam et 
variegatam (varie pictam) 
dispandens superbit. 


159. Cassita (galerita) 
cirrum, gallus cucuriens 
cristam in suo sterquilinio 
erigit. 

160. Anser, quem 
turundis saginant, strepit 
(gingrit, gratitat), anas 
tetrinnit, gallina gracillat et 
glocitat (glocit), corvus 
crocitat, aquila clangit, 
ciconia crepitat, cuculus 
cuculat, noctua cucubat, 
pica garri, monedula 
(graculus) fringultat, 
cornices cornicantur, 
hirundo trinsat, passer 
tritinnit aut minurit. 


161. Caeterum psittacus 
articulatas voces formare 
suescit. 


162. Phoenicem, 
gryphem, [et] harpyias 
figmenta esse puto. 


XV. DE AQUATILIBUS. 

163. Pisces lympham ore 
immissam branchiis 
emittunt. 


164. Suntque squamosi 


vel glabri, et horum alii 
vivipari alii ovipari. 


165. In illis mares habent 
lactes, foeminae ova. 


166. Fluviatiles sunt: 
stureo (acipenser) 
antacaeus exos (huso), 
amia, anguilla lubrica 
(quam si capessis, elabitur), 
mugil (capito), mullus 
(barbus), trutta, aurata, 
thymallus, alburnus 
(leuciscus), hobius 
(fundulus), mustela, cobitis 
barbatula (apua), cobitis 
aculeata, rutilus (rubellio). 


167. Piscinales, carpio 
(cyprinus), lucius (lupus), 
coranicus, perca, tinca, 
oculata (melanurus). 


168. Marini seu pelagici 
aci, salmones (esoces), 
muraenae, muraenulae 
(flutae), alosae, congri, 
rajae, ostreae, rhombi 
(passeres), soleae, mytuli 
(pectunculi), sardae 
(sardinae), scombri, 
spirinchi (saperdae), 
squillae, et varia monstra, 
ut hippopotamus, phoca, 
etc. 


169. Haleces salitas in 


tinis, quae ex tabulis 
(assibus) dolatis fabricantur 
(fabrefiunt), nobis afferunt: 
passas vero, ut et sole 
tostos passeres in fasciculis. 


170. Asellus arefactus, nisi 
probe contusus, esui non 
est. De passere majore 
carnosas habere licet partes 
siccatas. 


171. Delphinus 
pernicitate, balaena (cetus) 
magnitudine omnibus 
anteit. 

172. Cancer et cammarus 
(astarus), cum suis chelis 
antrorsum et retrorsum 
reptant. 

173. De muricis 
(conchylii) ostro purpura 
conficitur, ipsi animalculo 
cognominis. 


XVI. DEJUMENTIS. 

174. Jumenta sunt 
animalia domestica nos 
juvantia. 

175. Gibbosus enim 
camelus vehiculi vicem 
praebet, rebus ponderosis 
alio deportandis. 


176. Equus juba insignis, 
indole atque ingenita 
nobilitate ferox. Domatur 


tamen et fraenatur injectio 
etiam lupato, quanquam 
interdum poppysmis 
demulceatur ut sessori 
obtemperet. 


177. Sed nihilominus 
quandoque efferatur 
(praesertim effraenis), 
eumque dejicit (pessumdat) 
aut calcitrando ferit. 


178. Cantherius factus, 
hinnire ac ferocire desinit. 


179. Dum pullus est, 
ungulis eius soleae non 
applicantur. 

180. Pandus asinus 
(asellus) vulgo calceatur. 
Idem ab agasone ob 
tarditatem fuste dedolatus 
rudit. 

181. Taurus cum paleari 
pendulo boat et mugit, 
ferocius tamen in 
admissura. Agnus balat. 


182. Vervex est aries cui 
virilitas adempta est: 
vexatus arietat. 


183. Caper est castratus 
hircus. Haedo, etsi 
petulanti et petulco, 
nondum est aruncus. 


184. Porcus grunnit, et 
non ruminat, utut bisulcus: 
lotus ad volutabrum 
recurrit: non castratus 
dicitur verres: exsectus sus, 
maialis. 


185. Porcelli (a lacte 
depulsi, nefrendes dicti), 
sumen scrofae, capellae 
rumas distentas caprae 
altricis sugunt. 


186. Canis sive villaticus 
sit, sive catenarius, sive 
pecuarius cum catulis 
adlatrat advenam, 
propinquantem mordet 
clanculum. 

187. Si irrites, diducto 
rictu ringitur: si percutias, 
quiritatur, alioqui 
baubatur. 


188. Rabie correptus 
(rabiosus) discurrit passim, 
et in quod irruit, laniat: 


morsuque hydrophobum 
reddit. 


XVII. DE FERIS. 
189. In amoenis 

nemoribus, aut floridis 
silvarum saltibus, aut 
trondentibus virgultis 
pastae fere ad sua lustra et 
latebras (speleae) se 
recipiunt. 


190. Elephas (elephantus), 
belluarum maxima 
barriens, crura quidem 
obscurius flectit, 
procumbens tamen 
interquiescit, et pabulum 
proboscide (promuscide) 
convolutum attrahit. 


191. Monoceros 
(unicornu, unicornis) 
abditissima deserta, 
inhospitaque tesqua incolit. 


192. Rhinocerus (os) 
osseis squamis indutus est, 
et cum barris validissimis 
proeliatur. 


193. Alcis tergus si caesim 
secare attentes, est 
impenetrabile. 


194. Villosus ursus 


murmurat et uncat, 
quodque progenuit 
circumlambendo, si 
credimus, effingit. 


195. Pardus et pardalis 
(panther, panthera), quod 
terno saltu non 
prehendunt, mittunt. 


196. Tigris velocitate et 
ferocitate omnes superat. 


197. Lynx maculosa visu 
pollet: unde lyncei 
appellationem traxere. 


198. Cervum (qui rancet) 
cornua non gravant, 
quamvis grandia: agilis est, 
et longissimi aevi. 


199. Non absimilis huic 
dama, sed minor: item 
caprea (dorcas), masculus 
hujus hinnulus est. 

200. Capricornus et ibex 
praeruptas rupes scandunt, 
indeque desiliunt 
indemnes. 

201. Bubalus (bison) et 
urus feri boves sunt. 


202. Leo armis hirtis, 
formidolose rugit. 

203. Vulpes ineunte vere 
glabrescens fit depilis 
(alopeciam patitur); gannit, 


et difficile cicuratur. 


204. Lepore nihil timidius 
(meticulosius): quicquid 
strepit, territatus aures 
arrigit aut se proripit 
confugitque ad dumeta: 
dum capitur, vagit. 


205. Cuniculus fodicando 
cuniculos, talpa grumos 
facit. 


206. Herinacio (echino) et 
hispidae histrici aculei sunt 
pro pilis. 


207. Simia (us) perquam 
proterva est, et operum 
nostrorum imitatrix, ut et 
cercopithecus. 


208. Glire et mele nihil 
somnolentius, et hinc 
pinguescere etiam 
dicuntur. 


209. Viverra, mustela, 
martes, martes (mustela) 
Scythica, mustela Alpina 
(mus Ponticus), mus 
Alpinus, mus Noricus, 
pelliceis conveniunt. 


210. Sciuri, sorices, criceti, 
etc. foramina sibi cavant, in 
quibus velut hybernaculis 
quibusdam hybernant. 


211. Sed murem (murem 
majorem, murem araneum) 
penuaria perreptasse 
argumento sunt muscerda 
et arrosa cibaria: hi catis 
(felibus) aut muscipulis 
subinde praeda fiunt. 


XVIII. DE AMPHIBIIS ET 
REPTILIBUS. 


212. Amphibia sunt castor 
(fiber), ex cujus folliculis 
non incelebre medicamen 
castoreum exscinditur, 
lutra, rana coaxans, 
testudo, bufo, rubeta, et 
crocodilus, qui inter 
manducandum maxillam 
(mandibulam) superiorem 
movet, etc. 


213. Reptilia (serpentia) 
sunt, quae serpunt 
exuviasque deponunt, ut 
sibilans anguis (coluber), 
hydra (natrix), aspis, situla 


(dipsas, praester), ptyas, 
vipera (excetra), caecilia, 
boa* (1642, no Gr. equiv.), 
cerastes jaculus, 
amphisbaena, etc. 


214. Draco ipso halitu, 
basiliscus obtutu necat. 


215. Lacerta, seps, stellio, 
salamandra, scorpio 
(scorpius) pedibus 
ambulant. 


216. Limaces sunt 
cochleae sine testis, quas 
hae veluti domunculas 
portatiles quoquo arrepunt 
circumferunt. 


XIX. DE INSECTIS. 


217. Insecta sunt varii 
vermes, ut asellus 
(millepeda), scolopendra, 
tipula, etc.: e quibus 
lumbrici fimeta, erucae 
(bruchi) plantas, teredines 
[et] cossi (cosses) ligna, 
tarmites (termites) carnes, 
tineae vestes (etiam 
bombycinas et holosericas), 
blattae libros, convolvuli 
(volvoces) vites; 
gurguliones (curculiones) 
frumenta corrodunt. 


218. Lendes, pediculi, 


pulices, culices, cimices, 
acari nos ipsos infestant: 
quin et ricini et hirundines 
(sanguisugae), praesertim 
si quid denudemus. 


219. Bombyces sericum, 
apes bombilantes favos 
mellis (quos fuci 
depascunt) conficiunt, non 
sibi sed nobis mellificantes; 
et quotannis examen, ut 
novam coloniam emittunt. 


220. Crabrones et vespae 
praeacuto sunt aculeo, quo 
etiam membranea quaeque 
integumenta perterebrant. 


221. Oestro (tabano, asilo) 
percitum pecus subsilit et 
velut rabidum discursitat. 


222. Scarabaeorum et 
locustarum genera 
complura sunt, quaedam 
edulia. 

223. Canthari, 
cantharidesque, 
cantharides rubeae, 
scarabaei cornuti, 
papiliones et cicindelae 
(lampyrides, nitedulae) et 
hepioli (pyraustae), 
muliones, etc. volatiles 
sunt. 


224. Cicada foris, gryllus 
domi cantillant. 


225. Formica pusilla est, 
sed actuosa: semper 
festucas et micas fert. 


226. Aranea (araneus) 
araneum nexat, idque etiam 
inauratis lacunaribus 
annectit. 


XX. DE HOMINE. 


227. Princeps animantium 
homo (microcosmus 
philosophis, quippe 
macrocosmi epitome) 
vagiens nascitur. 


228. Quem genetrix aut 
Obstetrix fasciis involutum 
in cunas (quas rursum 
prorsum motat) reponit. 


229. Nutrix vero alma 
amplectens (amplexans) 
alumnum suum in sinu 
reclinem uberibus lactat aut 
pappis satiat, tum etiam 
sordidatum abstergit. Pusio 
ipse lactet. 


230. A cunabulis venitur 
ad serperastra, ubi infans 
bimulus incessum sibi 
format, et fari ac balbutire 
incipit: crepitaculis, pupis 
et crepundiis ludens. 


231. Impuberes cum 
pubescunt, sonoram vocem 
mutant, hirquitalliuntque. 


232. Ephebi dicuntur 
adolescentes; mox puberes 
et adulti, juvenes. 


233. Ab infantili et puerili 
aetate, virilis vergit ad 
provectam: senilis rugas et 
canos affert. 


234. Vetula annosa (annis 
vergens) edentula fit: 
Senecio capularis 
(depontanus, silicernius), 
incurvus ac decrepitus est. 


235. Ita infantia seipsam 
ignorat. Pueritia ludicris 
transigitur, juventus vanis, 
virilitas laboriosis. Senectus 
ad priora relabitur. 


236. Senes enim bis pueri: 
et iidem quo magis 
senescunt grandaevi, eo 
plus repuerascunt ut 
plurimum. 


237. Mediocri (media, 
medioxima) statura homo, 
optimae est proportionis. 


238. Nam gigas terriculo 
est, nanus (pumilus, 
pumilio) deridiculo: ut 
enim illum tanquam 
insuetum terriculamentum 
aversamur, ita hunc velut 
abortivum pygmaeum 
deridemus atque illudimus. 

239. Hirsutos quosdam in 
solitudinibus obvagari, 
decantatum magis quam 
compertum est, cum 
hirsutia belluina videatur. 

240. Fauni enim et satyri, 
si commenta non sunt, 
daemonia fuerunt. 


XXI. DE CORPORE ET 
PRIMUM DE MEMBRIS. 


241. Corporis nostri 
compages ex ossibus, 


cartilaginibus, tendinibus, 
nervis, carne, musculis, 
cute triplici, et membranis 
(involucris) variis 
coagmentata et consolidata, 
expressissimum omniscii 
exstructoris velut 
signaculum est. 


242. Membra cohaerent 
nexibus perpetuis, in 
proportione decentissima. 


243. Nam quae bina sunt, 
ex opposito sibi ad latera 
locantur; quae singula, in 
medio. 

244. In vultuum 
lineamentis stupenda est 
varietas. 


245. Frons angusta, 
asinina est: lata, bonae 
indolis; rugosta, animi 
anxii; caperata (adducta, 
friata) iracundi ac tristis; 
erugata et exporrecta, 
gestientis nota. 


246. Pupilla oculi albugini 
haerens, perspecilium 
eminulum est, objectarum 
rerum imagines 


transmittens, non autem 
speculum repercutiens: 
quae translapsae, in 
retiformi tunicula sese 
depingunt. 


247. Hanc palpebrae 
nictando humectant; cilia 
vero et supercilia 
communiunt. 


248. Sed hirqui lacrymas 
et lemas sudant. Cranium 
autem tribus commissuris 
(coronali, sagittali), 
interstringitur. Hoc 
pericranium, seu nervosa 
membranula ex meninge 
exteriori (dura matre), 
pronascens, succingit. 


249. Inter tempora, et 
nasum (quem alii simum, 
alii resimum, alii aquilinum 
(aduncum) habent) sunt 
genae, iisque subsunt 
malae. 


250. Per nares, ut cloacam, 
mucus demanat, quem 
vibrissae detinent, ne 
exsudet nisi mungantur. 


251. Ut adolescens 
investis est, ita juvenile 
mentum lanugine, virile 
barba, labrum autem 
superius mystace tegitur. 
Quidam tamen etiamsi 
consenuerunt (ad extimum 
usque senium) imberbes 
sunt. 

252. Anterior colli pars, 
jugulum est (quod in 
jugulatione praeciditur), 
posterior cervix. 

253. Thorax (pectus) 
mammis et papillis 
turgidus, inferne ventrem 
habet, ad partes latera. 


254. Costae, ab axilla 
coeptae, in hypochondria 
desinunt. 


255. In inguine verenda 
(pudenda) sunt, 
circumspecte obvelanda. Ea 
enim qui nudat, 
inverecundus atque effrons 
est. 

256. Infra coxas femora 
(femina) sunt, sub genubus 
tibiae, sub poplite inferius 
surae. 


257. A suffragine planta 


pedis est, talos (calcem, 
calcaneum), convexum 
plantae, et solum, cumque 
digitis hallucem, continens. 


258. Tergum superne 
habet scapulas, inferne 
lumbos, subsequenter 
culum (podicem), sessionis 
gratia natibus (clunibus) 
circumvolutum. 

259. Spina dorsi totius 
structurae (fabricae) 
fultura, triginta quatuor 
vertebris (verticulis) 
contiguis constituitur, ut 
incurvari queamus. 


260. Manus in se 
lacertosum (torosum) 
brachium continet, 
lacertum, cubitum, volam: 
quae diducta palma est, 
contracta pugnus. 


261. Digiti sunt quinque, 
singuli articulos tres, et 
totidem artuum juncturas 
condylosque habentes. 


262. Pollice premimus, 
indice monstramus, verpus 
(medius) prominet: inter 
quem et minimum 
(auricularem) annularis est. 


263. Unguibus scabimus 
(scalpimus), laceramus 
(lancinamus). 

264. Sinistra (laeva) tenet, 
dextra operatur: omnia 


apte, nisi quis ipse ineptus 
aut iners. 


265. Sed ambidexter prae 
scaevoa seu scaevola 
multum habet: et hic prae 
manco. 


XXII. DE MEMBRIS 
INTERNIS. 

266. Eia, jam viscera (exta) 
inspiciamus. 

267. Alimentum dentibus 
primoribus incisum, 
molaribusque commolitum 
(concisum) manditur 
(bucca enim molendinum 
est), mansumque per gulam 
(oesophagum) 
(quadrupedibus primo ad 
rumen, tum ad omasum, 
post ad pantices, 
demumque ventriculum 
sive echinum) ad 
stomachum demittitur 
(devolvitur): ubi fit 
concoctio prima, confectio 
chyli, seu conversio 
esculentorum in liquorem 
cremori ptisanae similem. 

268. Nam venae 
mesaraicae chylum 
exsugunt, eumque 
excrementis crassioribus 
per intestina tam gracilia 
(duodenum, jejunum, ileon) 
quam crassiuscula (caecum, 
rectum et anum) foras 


egestis, quae stercora 
(merdae, oleta) sunt 
deferunt ad jecur: ubi 
denuo fit separatio, 
sanguinis confectio (dicta 
xopnvoic). 

269. Serosum per ureteres 
meat ad renes, indeque 
vesicae instillantur, et fit 
urinae (lotium), quae 
meiendo emittitur. 


270. Pinguior pars ab 
hepate rubedinem accipit, 
et fit sanguis, qui per venas 
(scilicet portam, cavam) 
distribuitur. 

271. Lien (splen) interim, 
ut organon melancholico 
humori proprie dicatum, 
pertrahit ad se et rursum 
ejicit melancholiam, vesica 
fellis bilem (choleram). 

272. Pituita (phlegma) per 
omnia diffluit atque ad 
intima pervadit. 


273. Cor, in pectore situm, 
primum est vivens et 
ultimum moriens, utpote 
vivacissimi caloris. 


274. Eo enim continenter 
bulliens, sine requie 
quoque palpitat, quemque 
progenerat vitalem 
spiritum per arterias 
quaquaversum didit. 

275. Refrigeratur ab 
adjacente pulmone 
respirando per arteriam 
asperam: qua laesa, 
raucedo et tussis fit, ut et a 


clamore immoderato. 


276. Praecordia haec ab 
inferiore ventre septo 
transverso (seu 
diaphragmate) 
disjunguntur. 


277. Omentum vero ilia, 
ut mesenterium lactes, 
obvolvit. 


XXIII. DE ACCIDENTIBUS 
CORPORIS. 

278. Secundum externam 
speciem quidam sunt 
corpulenti, obesi et 
habitiores, alii graciles, 
macilenti, et frigosi; 
quidam formosi, alii 
deformes et turpes. 


279. Secundum 
habitudinem interiorem, 
vegeti aut morbosi, robusti 
aut infirmi atque teneri. 


280. Crispi non facile 
calvescunt, rufi difficulter 
canescunt. 


281. Cilones in phrenesin 
proclives sunt; et si 
phrenetici fiant, vacerrae 
includuntur. 


282. Praestat (nimio satius 
est) luscum esse quam 
caecum (visu orbum), 
surdastrum quam surdum, 
haesitantem quam balbum, 
blaesum quam mutum, 
claudum quam intortum, 
luxatum quam mutilatum. 


283. Strabo distorte, 
paetus oblique contuetur. 
Cocles unoculus est, myops 
ad dissita luscitiosus. 


284. Silones, nasuti acriter 
odorari; buccones 
ingluviosi; flacci et jugulis 
non cavis, bardi, et blitei 
esse putantur. 


285. Verruca, struma, 
gibbus (gibber), et quodvis 


tuber deformant. 


286. Similiter et naevi, 
lentigo (vitiligo), porrigo, 
petigo (impetigo), 
mentagra (mentigo), lichen, 
varix, et omnis macula 


deturpat. 


287. Item, si quis tetanicus 
sit, aut obstipus incedat, vel 
cernuus. 


288. Calvi aut calvastri 
sunt, aut recalvi. Horum 
nonnulli calvitium 
(calvitiem) sibi decori 
reputant, alii dedecori ac 
dehonestamento. 


289. Claudicatio a 
luxatione est: intertrio* ab 
attritu, et cum primis ex 
equitatione: reduvia* a 
phlegmone turgente. 


290. Vari sunt, quales 
bifurcati bacilli; valgi, 
quales cancrini cirri; vatiae 
(***vatii, LSJ), qualia 
attelaborum cruscula. 
Loripedes autem, 
compernes, scauri, pansae, 
prave quidem omnes 
ingrediuntur, non tamen 
claudicant. 


291. Spado est, cui 
testiculi (colei) ablati sunt: 
apella, cui pellicula 
glandem contegens. 


XXIV. DE MORBIS. 
292. Ventriculus (a quo 
aegritudinum origo) inanis 

esurit, et sitit, oppletus 
singultit et ructat, crudus 
escam fastidit. 


293. Pallor cachexiam, hoc 
est valetudinem debilem et 
incommodany; torpor ac 
veternus (lethargus), 
enervatam arguunt. 


294. Morborum alii 
dolorem, alii stuporem, alii 
pruritum duntaxat, alii 
convulsiones inducunt; sed 
recidivi et enervant magis, 
et plerumque extinguunt. 
In eis notanda sunt 
symptomata, crisis, 
integritas (cessatio a 
paroxismo), et status 
(vigor) qui vehementiam 
habet. Horror est 
perfrictione major, et rigore 
minor. 


295. Decumbentes, si non 
plene convalescunt, fiunt 
valetudinarii: et quod 
pejus, clinici. 


296. Hoc solatio est 
morbidis: qui multum 
doluit, dedoluit. 


297. Cephalalgia et 
cephalaea magis 
inveteratum malum, 
potissimum si calvaria 
solidum os fit, aut 
vertiginem aut delirium aut 
furorem (maniam) 
causatur. 

298. Odontalgia fit cum 
parvuli dentiunt aut cum 
gingivae putrescunt. 


299. Lippitudo est 
caecitatis praeparatio: nec 
creber aurium tinnitus 
bonum portendit. Purgabis 
eas saepiuscule auriscalpio 
et minus obsurdescent. 


300. Gravedo (rheuma) 
est catarrhi destillatio; 
asthma, respirationis 
difficultas. 


301. Angina (inflammatio 


uvulam et tonsillas angens) 
ne fauces strangulet, guttur 
gargariza. 


302. Languores et deliquia 
animi aceto (quod in 
acetabulis praesentatur) 
reficiuntur. 


303. Diarrhoea, lienteria, 
et dysenteria effluvio 
molesta sunt. Tenasmus 
excernendi conatus sine 
effectu est. 


304. Stranguria, cum 
micturientes stillatim 
meiunt, calculi 
primordium. 


305. Tormina (vermina), 
passio iliaca, et dolor 
colicus miserrime affligunt. 


306. Pleuritis et lumbago 
minus cruciant, icterus nihil 
fere. 


307. Tumor extumescit et 
desidit. Non sic hernia 
(ramex) et therioma, quae 
tenacissime perdurant. 


308. Toxicum (venenum) 
qui assumpsit, turgescit; 
sed ei resistit theriaca. 


309. Arthritis artuum 
juncturas (ex interfluxu 
humoris viscidi) divexat: 
quae in manibus 
peculiariter chiragra, in 
genubus gonagra, in 
pedibus (qui et pernionibus 
acerbissime afflictantur) 
podagra, in coexandicibus 
ischias dicitur. 


310. Febrium 
querquerarum ephemera 
est diaria; quotidiana 
quotidie, tertiana alterno 
die redit. 


311. Quartana, hydrops, 
phthisis morbi diuturni, 
sontici, et lethales sunt: illa 
aegrotationis diuturnitate 
enecat, iste intercute aqua 
perimit, haec lenta tabe 
(pulmonum exulceratione) 


consumit et exitium 
consummat. 

312. Ecstasi aut epilepsia 
laborantes a morbo caduco 
(comitali, Herculeo, sacro) 
parumper absunt. 


313. Paralyseos, 
hemiplexiae, apoplexiae 
(siderationis) praecursorem 
perhibent esse spasmum. 
Melancholia, cardialgia, 
atrophia, peripneumonia 
haud omnino infrequentes, 
non tamen facile sanabiles 
sunt. Erysipelas quidem 
prae ardore rutilat, ei 
tamen facilius medicamur. 
Hircus est alarum 
(axillarum) virus. 


314. Pestis (pestilentia), 
bubones et carbunculos 
(anthraces) jaculans, 
repente (subito) invalescit, 
ingentesque nationes suo 
contagio (contagione) 
vastats funestatque. 


XXV. DE ULCERIBUS ET 
VULNERIBUS. 
315. Suppurans ulcus, ubi 


abscessit, apostema 
(abscessus) dicitur; dum 
rumpitur, pus, tabum 
(sanies) ex eo profluit: e 
pure autem cum carne 
convoluto et concreto fit 
glandula. 

316. Carcinoma (cancer, 
phagedaena), herpes, 
gangraena, venerea lues, 
lepra, vari (exanthemata, 
boae), papulae, pustulae, 
more scabiei pruriginem 
proritant et contactu 
inficiunt, ideoque 
contagiosi sunt. Quibus 
affinis fere est stomacace 
(scorbutus). 


317. Vulnus caesim fit aut 
punctim, plaga percussione 
aut contusione: cujus 
signum livor est. 


318. Illud, si neglectim 
habitum recrudescat, fit 
purulentum, magisque 
exulcerat. 

319. Quum vomica coit, 
crusta obducitur, tandem 
tamen cicatrix superat. 


320. Vibices a verbere 
sunt, pustulae ab 
adustione, callus ab 
induratione. 


XXVI. DE SENSIBUS 
EXTERNIS. 

321. Caleat an frigeat quid 
tangendo; humidum an 
siccum sit, prensando; 
durum an molle, 
comprimendo; lene an 
asperum, attrectando; 
grave an leve, tollendo 
periculum fac, comperies. 


322. Palpando quaerimus, 
quod non conspicamur. 


323. Atque iste est primus 
sensus, tactus: quem extima 
quaeque corporis maxime 
participant. 

324. Gustus (quo simios 
praepollere volunt) 
dignoscit sapores. 

325. Quomodo quid 
sapiat, scire vis? Gusta: sed 
palato haud exsurdato. 


326. Saccharum dulce est, 
absinthium amarum, 
acetosa acida, piper acre, 
labrusca acerba, immatura 
(immitia) mala austera: 
quaedam plane insipida. 


327. Odoratus (quo 
venaticae caniculae 
excellunt) odores, qualiter 


quid oleat, olfactando 
internoscit. 

328. Moschus et zibethum 
(qui cruor est, circa 
umbilicum felis zibethi 
collectus) fragantiam 
exhalat, assa vel adusta 
caro nidorem, morticina 
foetorem (paedorem). 


329. Mucida et situ 
corrupta, putida; putrida, 
rancida (cujusmodi lardum 
esse solet et arvina) 
sordent, ac foetent. 


330. Auditu (quo bene 
auriti alios antecellunt) 
tones discernimus. 


331. Contrarii sunt: risus 
et fletus, cachinnus et 
ejulatus, plausus et 
planctus, jubilum et 
gemitus atque suspiria, 
susurrus et vociferatio. 


332. Sonus repercussus et 
resonans, echo dicitur. Ex 
collisione (compulsu), 
stridor aut crepitus; et si 
vehementior fit, fremitus 
(fremor), nullus (cum 
nempe conticemus) 
silentium. Puerulorum 
autem ploratus vagitus 
vocatur. 


333. Aspectu colores 
(quorum albus et niger 
extremi, reliqui intermedii 
sunt) discriminamus. 

334. Nigrioris autem 


gradus sunt: atrum ut pix, 
fuscum (furvum) ut 
Aethiops, pullum ut passer, 
aquilum ut anser, 
spadiceum (badium) ut 
castanea. 


335. Inter caerulea: 
caryophyllon dic 
hyacinthinum, violam 
janthinam, sugillationem 
lividam, cyanum cyaneum, 
felinos oculos caesios 
(glaucos). 


336. Inter viridia: 
quercetum herbeum, 
pinetum prasinum, pontum 
hyalinum (vitreum), 
eumque undantem 
(aestuantem) venetum 
(cymatilem). 

337. Rubra sunt: leaena 
(lea) fulva, vulpecula rufa, 
minium puniceum, flamma 
rutila. 


338. Lutea sunt: 
auripigmentum flavum, 
cadaver exsangue luridum, 
lupa rava, ceromata cerea, 


later semicoctus gilvus 
(helvus). 


339. Sub albedine sunt: 
russus, cinereus, pallidus, 
lacteus, canus, candidus, 
niveus, vulgo noti. Sed 
quaedam sunt discolora 
(versicolora), decolora. 


XXVII. DE SENSIBUS 
INTERNIS. 

340. Ut sentire te sentias, 
interni sensus dati sunt 
tres, qui in cerebro (quod 
sternutando purificatur) 
resident. 

341. Nimirum sub 
sincipite sensus communis, 
qui rei visae, auditae, 
gustatae etiam simulacrum 
apphrehendit. 


342. Hic in somno a 
vaporibus obstruitur: unde 
insensilitas (insensibilitas). 

343. Sub vertice habitat 
phantasia, quae discrimina 
rerum dijudicat. 


344. Haec in perpete est 
agitatione: hinc 
cogitationes, somnia 
(insomnia), et multifariae 
imaginationes 
(phantasmata). 

345. Sub occipitio 
memoria est, quae 
apprehensa et dijudicata in 
futurum usum recondit. 

346. Illas rerum icones 
(sive dudum sive nuper 
impressas) recogitare 
reminisci est. 

347. Eae si obliteratae 
sunt, oblivionem vocamus. 


348. Quamobrem, 
quorum constanter 
meminisse volumus, eorum 
crebro recordamur. 


349. Quod oblitus sum, 
qui memor est mihi 
memoret (commemoret). 

350. Vigilia nimia hebetat 
et fatigat quia cerebrum 
exsiccat. Sopor relevat et 
recreat quia irrigat. 


35]. Nec tam impense 
inedia debilitat quam 
insomnia. Insomnes enim 
vigor omnis destituit, 
comitante haud raro 
insania. 


352. Dormituriens oscitat 
et pandiculatur; dormitans 
capite nutat; dormiens 
stertit (ronchissat). 


XXVII. DE MENTE. 
353. Mens in rerum 
disquisitione rationem 
consulit, quia intellectu eas 
comprehendere animus ei 
est. 


354. Cui egregium est 
acumen, sagit et cito rem 
perspicit; hebetes 
tardiusculi sunt. 


355. Qui multa inquirit est 
industrius; qui noscit, 


gnarus; qui excogitat, 
sollers; qui notitiam usu 
firmavit, expertus; qui uti 
novit, prudens; qui utitur, 
sapiens; qui abutitur, 
astutus et fraudulentus. 


356. Contra, qui nihil 
curat, torpidus est; qui nihil 
percipit, stupidus; qui nihil 
perpendit, improvidus. 


357. Vera rei apprehensio 
scientia est; falsa, error; 
debilis, opinio; ex 
conjecturis veniens, 
suspicio; vacillans, 
dubitatio, impedita, 
hallucinatio (alucinatio); 
nulla, ignoratio (inscitia). 

358. Cum alterius 
relationi credimus, fides, 
persuasio, assensus. 


359. Quorum causam et 
rationem non intelligimus, 
miramur (et hinc 
miraculorum exortus). 
Quae pernoscere volupe 
est, rimamur: et hoc 
diligentius quo abstrusiora 
sunt. 


XXIX. DE VOLUNTATE 
ET AFFECTIBUS. 


360. Voluntatis est, bona 
amare et velle, mala odisse 
et nolle. 


361. Ex accidenti est, si 
haec placent, illa displicent: 
tum enim species externa 
eam decipit, ut eligat 
deteriora aut spernat 
potiora. 

362. Ecce autem quam 
subjecta est affectibus! 
Quibus identidem 
perturbatur. 


363. Absunt bona? 
Desiderat ea, optat, bene 
ominatur, anhelat, conatur 
et molitur quicquid potest. 
Frustrationem nihilo secius 
veretur. 

364. Hinc desideria, vota, 
spes, studia, molimina, 
solicitudo. 


365. Antequam 
adipiscitur, cum taedio fert 
etiam paulae morae 
intercapedinem. 


366. Adsunt? Gestit 
aviditate, laetatur, gaudet, 
jubilat, oblectat se fruendo 
iis, amittere metuit. Inde 
hilaritas, laetitia (gaudium), 
jubilatio, voluptas, 
conjuncta tamen cum metu. 


367. Eripiuntur? Tristatur, 
dolet, queritur, miseratur: 
hinc tristitia, poenitudo, 
querela, lamentatio. 


368. Magis vero mala eam 
inquietant et distrahunt, 
praesertim si immerito a 
maleficis incutiantur. 

369. Ventura enim 
abominatur, ac declinat; 
formidat tamen, tremit, et 
angitur: hinc aversatio, 
timor (formido), tremor, et 
anxietas. 


370. Advenientia pavescit, 
horret, trepidat ad ea, vel 
stupescit: inde pavor, 
horror, trepidatio, et 
stupor. 


371. Quum obvenerunt, 
irascitur, maeret, luget: hinc 
ira, maestitia (maestitudo), 
luctus. 

372. Aliter fit in alienis 
bonis et malis. 


373. Ibi gratulatur 
(gratatur) aut invidet, hic 
commiserescit aut (si 
perversa est) exsultat et 
insultat. 


374. Boni ignorantia 
neglectum et 
aspernationem adfert (quis 
enim incognita unquam 
consectatur?); violatio, 
zelum; satietas, fastidium; 
turpitudo (siquidem ob 
malefacta erubescimus), 
podorem. 


375. Maeroris levamen 
est, si cogites hospitari hic 
nos veluti fugitivos, nec 
praecipuos esse in 
angustiis, sed omnia 
omnibus accidere. 


376. Post lapsum enim 
nihil in nobis integrum, 
sincerum: omnia mutila, 
manca, et obfuscata, uno 
verbo, misera. 


XXX. DE MECHANICIS 
IN GENERE. 

377. Hactenus naturalia. 
Artes mechanicae 
(manuariae) sunt, quibus 
victum et amictum 
acquirimus. 


378. Jam ergo artificum 
quoque officinae cum ipsis 
opificiis visendae nobis 
erunt. 


XXXI. DE HORTORUM 
CULTURA. 
379. Hortus vel 
pomarium est, vel 
viridarium, vel vivarium. 


380. Sepitur vel aggere vel 
macerie vel plancis 
(assamentis, tabulis) 
consertis ex asseribus 
sectilibus, vel sepe e palis 
(sudibus), longuriis, ac 
viminibus vitilibusque 
plexa; opere topiario 
ornatur. 

381. Hortulanus (olitor) 
ligone et rutro, bipalioque 
(pastino) fodit et sarrit, et 
per pulvinos semina 
spargit. 


382. Arborator seminario 
taleis, aut malleolaribus 
virgis (quas non amplius 
quam sex esse convenit) vel 
viviradicibus consito. 
(Concinnitas est et 
elegantia, si per 
quincuncem digestae 
pangantur.) Inspicatos 
surculos (clavolas) inserit et 
rigat, scalproque germina 
(pullulationes) putat 
(amputat), marra vel irpice 
(sirpice) vel runcina nocuos 
coliculos (stolones) excidit, 
luxuriemque exherbat 


eradicatque. 


383. Oleum ex olivis 
aboleario exprimitur: dein 
saepius decapulatur 
(depletur) atque elutriatur. 
Subtus amurca sidit, fraces 
abjiciuntur, depurgatum 
lecythis inditur. 


384. Apiarius alvearia 
curat ob mellificii 
utilitatem, ceramque liquat 
ac depurat. 


XXXII. DE 
AGRICULTURA. 

385. Agricola est qui 
agrum colit, proventuque 
annonae et pecunia ex 
frugibus venditis redacta se 
sustentat. 

386. Cui fundi et praedia 
meritoria locantur, 
manceps et publicanus est; 
qui si decuas (decimas) 
quaestus sui gratia redimit, 
decumanus; si portoria, 
portitor; si pascua, 
pascuarius dicitur. Cui villa 
concreditur, villicus et 
colonus est. 


387. Arvum cespitibus 
depurgatum et subactum, 
ut sit fertilius 
fecundiusque, ante 
sementem stercoratur fimo 
(laetamine) vel marga. 

388. Novale (vervactum), 
id est requietus ager, 
feracior est restibili; 
irriguus, montano et 
collino; limosus, siccaneo. 


389. Araturus jungit 
aratro boves jugo, non 
funiculis eos conjugans: 
unde jugales tunc dicuntur. 


390. Tum agitans et 
stimulo incitans, subarat, 
iterat, tertiat, seminat, et 
pectine (rastro) occat, et 
inaequat liras ac versuras. 


391. Inter lirandum vero 
altera manu tenet stivam ne 
deliret, altera rallum. 
Vomere autem buri inserto 
proscindit sulcos donec 
absolvatur jugerum. 


392. Porca fit transversim 
ad derivandam uliginem 
per elices (colliquias). 


393. Occam (urpices) in 
argilloso solo ferream esse 
oportet; in arenoso, lignea 
satis est. 


394. Ubi segetes 
fruticescunt, ne a zizaniis 
suffocentur fruges, 
sarritione (runcatione) quae 
sarculo fit opus est. 

395. Cum messis appetit, 
messores illis immituntur 
falce acuta, qui maturas ac 
flaventes demetunt, hoc 
alacriores quo excreverunt 
uberiores, manipulatimque 
disponunt, spicilegio 
egentibus relicto. 


396. Colligunt 
postmodum merga in 
mergites et colligant 
tomicibus, superante in 
campo stipula. 


397. Tum vehibus in 
horrea convehunt, vel 
acervos congerunt 
(acervant). 

398. Tritores in area 
flagellis triturant (olim 
exterebant tribula); 
linquuntur stramina et 


acera. 


399. Subjactant exinde 
ventilabro ut secernatur 
palea et quicquid inhaeret 
recrementi. 


400. Si quid adhuc 
superest impuri, cribro 
cernunt (cribrant) ut fiat 
frumentum purum quod 
granariis insertur. 


XXXIII. DE MOLITURA ET 
MOLILIBUS. 


401. Antiquitus tundebant 
frumentum solummodo 
pistillis in mortario: hinc 
Ptisana. 


402. Deinde pinsebant 
pilo ruido in pistrino: unde 
pultes, alica, et alia fressa. 


403. Novissime a 
machinatoribus excogitatae 
sunt molae trusatiles 
primum, tum asinariae 
(jumentariae), tum aquariae 
et ventosae (alatae). 

404. Ubi farina per 


saccum cilicinum excutitur, 
furfuribus foras sparsis. 


405. Sed molitor dum 
molit et similaginem cum 
pulvisculo converrit, 
emolumento suo inhiat. 


XXXIV. DE PANIFICIO. 


406. Pistor massam in 
mactra, spatha lignea 
depsit, et in furno excoquit. 
Fermentatus panis duas 
habet crustas, medullam 
intus porosam; azymus 
cum fine fermento 
subigatur, densus est. 


407. Cupedinarius ac 
crustularius ex polline 
cupedias apparant, 
liguritorum in 
comessationibus 
pulpamenta. 


408. Illis congeneres sunt 
placenta atque in his 
similae, spirae, crustula, 
lagana, liba, dulcaria, 


scriblitae (streblitae), 
artocreata, teganitae, 
globuli, boletini, obeliae, 
tractae. 


XXXV. DE PECUARIA. 


409. Opilio fistula, pera et 
pedo, vel flagro (scutica) 
instructus, ovium agmem 
(in quo peculium, peculiari 
charactere insignitum, 
habet) agit, et pastum 
educit. 


410. Lupus, voracissima 
bestia (qui famelicus 
ululat), non greges solum, 
sed et armenta impetit; a 
quo molossi ea tuentur 
(custodiunt), hos autem ab 
illo millus. 


411. Vagi pastores, pascua 
quotidie mutantes, mapalia 
sua carris circumvehunt. 


412. Mandrae sunt 
tralatitiae caulae, in quas 
compelluntur oviculae, si 
ovile longius absit. 


413. Bubulci boves e 
bubilibus, subulci haris 
(suilibus) porcos buccina 
pastoritia evocant. 


414. Illi in praesepibus, hi 
in aqualiculis pastum 
herbaceum, stramenticium 
(palaeteum), frumentaceum 
praebentes, stabula pala 
expurgant. 

415. Vitulus et subrumus 
agnellus ex ubere colostram 
(colostrum) sugunt. Ancilla 
vero mulget, mulctra 
(mulctrali) lac excipiens. 


416. E lactis cremore 
(flore) confit butyrum; e 
lacte coagulato caseus, sive 
is sit vaccinus, sive ovillus, 
sive caprinus: in quibus 
tamen Parmensis 
principatum obtinet, 
scobina descobinatus. 
Quod tandem superest, 
serum est. 

417. Vacca praegnans 
forda (horda) dicitur; 
nondum foeta, bucula 
(junix, juvenca). 


418. Foenum e pratis 


secula desectum et 
sicilitum, siccatur, rastris 
(rastellis) corraditur, furcis 
(furcellis) in metas 
(cumulos) aggeritur, post in 
foenilia devehitur aut 
comportatur. 


419. E renascente gramine 
chordum fit, expediens 
nutrimentum si laete 
germinavit. 


XXXVI. DA LANIENA 
(LANIONIA). 

420. Lanio (lanius) altilia 
(vescula enim non sunt 
vesca (esculenta): ecquis iis 
vescatur?) in laniena 
(laniario) mactat, id est 
jugulat, excoriat (deglubit), 
dissecat; et in macello 
venum exponit bubulam 
(non autem bubalinam), 
suillam, vervecinam, 
vitullinam, haedinum: 
rarenter aprugnam, aut 
aliam ferinam. 


421. Intestina pulpa 
effarciens, farcimina, ut 
faliscos ventres, lucanicas 
(botulos), hillas, tomacula, 
apexabones, tuceta (isicia): 
itemque ossas penitas, 
pernas, petasones et 
succidias conficit. 


422. Adeps non concrescit 
aeque spisse ut sebum, quia 
opimior. 


XXXVII. DE VENATIONE. 


423. Venator arbusta 
indagine circumcingens, 
feras in foveas pellicit; aut 
canum sagacium odoratu 
per vestigia vestigat, et 
venatur. 


424. Odoratores enim 
indagant ac nictunt: 
vertagi persequuntur et 
assequuntur. 

425. Cerva ut in casses et 
plagas varis tentas et 
epidromidibus (epidromis) 
passas incidit, implicatur, 
irretitur, et interimitur: si 
evasit, accelerat fugam. 


426. Aper spumans et 
frendens venabulo 
transadactus interficitur. 


XXXVIII. DE 
PISCATIONE. 

427. Piscator in lacu et 
piscina reti, verriculo, 
jaculove et tragula in amne 
sagena et nassa piscatur: 
hamo (cui esca inditur) 
ubivis. Fuscina (tridente) 
confodit anguillas. 
Excipulis intercipiuntur, in 
fiscella piscatoria 
(scirpiculo) asservantur 
capturae. 


XXXIX. DE AUCUPIO SEU 
AVIUM CAPTURA. 

428. Auceps area 
praeparata, per illices 
allectas inescatasve 
aviculas, vel reticulis 
adobruit, vel calamis 
viscatis (quos amiti seu 
perticae aucupatoriae 
adaptat) implicat, vel 
tendiculis aut laqueorum 
transennis illaqueat, aut 
decipula impedit 
(intercipit). 


429. Oscines quas vita 
donat, caveae sive junctim 
sive separatim inclusas ex 
alveolo (canaliculo) et 
potistride (potistra) alit. 


430. Si qua pedica sese 


expedit (extricat), avolat: 
nec facile eam reprendas, 
nisi se iterum hisce tricis 
intricet. 


XL. DE COQUINARIA. 


431. Promus—condus, vel 
proma—conda penum et 
obsonia ex penario (cella 
penaria, promptuario) 
profert: sed coquus ab 
obsonatore coempta 
frustatim concidit, in foco 
luculento lebetibus, 
cucumis (ahenis), et cacabis 
elixat, verubus in 
crateuterio versatilibus 
assat, craticula torret, 
sartagine frigit. 


432. Si quid fervet et 
bullit, ne ebulliat, trulla 
confutat. Si spumat, 
tudicula despumat. 


433. Fuscina (creagra) 
extrahunt fervida, colo 
(fiscella, qualo) colant. 

434. Residua culinae 
utensilia sunt rutabulum, 
batillum, foculus, 
ignitabulum, tripus, radula, 
crates, trua, alvei, urcei, 
paropsides (lances, catini, 


patinae); quae cum 
eluuntur, fit colluvies. 
Labrum autem est, in quo 
lupini macerantur, ut 
eorum amaricies edulcetur. 


435. Vas ansa prensabis; 
sed si anceps est, ambigas 
qua arripias: et magis 
adhuc si ansatum non fit, 
ne subvertas. 


436. Aves deplumantur, 
pisces desquamantur, 
exenterantur, aut 
exdorsuantur etiam. 


437. Assati et frbi 
salubriores sunt quam elixi 
et jurulenti, nisi plusculum 
condiantur. 


438. Salsamenta, 
conditanea, et infumata 
aegre concoquuntur: atque 


eapropter sanitati parum 
secunda. 


XLL DE 
POTULENTORUM 
PARATU. 

439. Vinitor vites novellas 
plantas, traducibusque 
propagat. Vineam bidente 
pastinat, et repastinat: 
palmites pampinosos 
vitilibus vinctos ridicis 
(pedamentis) statuminat 
(palat): paulo post 
pampinat, tum vindemiat, 
racematione pauperibus 
relicta. 

440. Uvor dulcis in 
vindemia ex acinosis uvis 
in cupa prius calcatis 
torculari exurgetur: qui e 
lacu (lacusculo) in cadum, 
orcam aut seriam translatus 
mustum, et posteaquam 
fuerit defaecatus, vinum 
dicitur: potus exhilarandis 
maestis accomodus. 


441. Annotinum est 
optimum, hornum nonnihil 
feculentum. 

442. Factitia sunt 
absinthites, helenites, 
Hoppocratium, etc. aliaque 
medicata. 


443. Defrutum est sapa; 
exoletum, vapa; fugiens, 
quod aetati cedit. 


444. Hoc ubi non 
abundat, mulsum 
(hydromeli) coquitur: 
itemque cerevisia (zythus) 
ex farre tosto (byne) et 
lupulo. 

445. Abditur in cellas 
frigidiores et obturatur 
(operculatur) promiturque 
siphone (siphunculo) aut 
epistomio. 


446. Capacioribus in cupis 
sapidius est quia non 
evaporat, praesertim 
cantheriis alioribus 
superpositum. 


447. Ex inclinato dolio 
faeces una (insimul) exeunt: 
et quidem copiosus, si 
commotes. 

448. Ex vinaceis (flocibus) 
confit lora seu posca, 
fontana ac puteali 
(puteana) aqua aliquanto 


commendatior. 

449. Infundibula ad 
lagenas et fidelias 
acuminatas pertinent, quae 
non nisi guttatim 
implentur. 


XLII. DE AURIGATIONE. 


450. Equiso in equili 
equum capistro alligatum, 
aut fiscella (camo) si 
mordax sit constrictum, 
dentata strigili purgat, 
gausape insternit. avena 
quam vanno ventilat, 
excussis ad ventulum 
retrimentis cibat, et 
aquatum educit. 


451. Eques ephippio 
insidens, stapedibus 
insistit, calcaribus mannum 
instigat, freno (habena) sive 
orea pro lubitu flectit 
(obliquat), pastomide 
autem coércet. 


452. Antilena, postilena, 
dorsuale, avertae, aureae, et 


phalera, ornatui sunt. 


453. Succussator equitem 
quassat; gradarius molliter, 
tolutarius (asturco) tolutim 
gradiens non cespitat. 


454. Auriga parippum 
sellario jugat, antecessores 
ante se agit. 


455. Magnates sejugibus 
vehuntur, pilentis et 
carpentis (pampillis). 
Plebeii quadriga, triga, 
biga, idque rhaedis et 
essedis: alicubi etiam cisiis. 


456. Onera plaustris 
(sarracis) trahisque, 
aegrotantes arcera, delicati 
tectica transvehuntur. 


457. Currus habet axes 
(qui ut axungia ungantur, 
succula sustolluntur) et 
rotas ex modiolo radiis 
duodecim, apsidibus sex, et 
totidem canthis contextas, 
quibus praefixum est 
embolium. 


458. Temonis orae 
(extremitati) admoventur 
de helcio dependentia 
retinacula (sive sint 
catenae, sive lora), pone 
autem sufflamen ad 
sufflaminandum in 
praecipiti descensu currum. 


459. Cum per orbitas 
levius trahantur vectabula, 
ne exorbites, respice. 


460. Clitellae mulo aut 
caballo imponuntur, ut per 
loca praecipita et invia 
transitum alium non 
ferentia, onera 
transferantur. 

461. Bajuli vel humeris vel 
feretro (aerumna de collo 
suspensa) bajulant, vel 
unirota protrudunt. 


XLII. DE NAVICULARIA. 


462. A transmarinis 
apportaturi quaedam 
nautae, mare (aequor) 
naufragum navigant, ora e 
prymnesio soluta. 


463. Nauclerus 
gubernaculo assidens 
clavum gubernat, 
navarchus imperitat. Alii 
per pergulas (ageas) et per 
foros cursitantes ad 
antennas vela (acatium 
nempe, thoracium, et 
quandoque etiam 
supparum) alligant, eaque 
ad ambo usque cornua 
diducta, trajectis per 
carchesium funibus 
subvectant, vel contracta 
demittunt: alii epidromum 
puppi, dolonem in prora, 
aplustria in mali fastigio 
defigunt. 


464. Tranquillo salo 
velificatio non procedit, nisi 
remiges per transtra ad 
scalmos considentes 
(identidem celeusmate per 
celeusten inclamandi et 
exhortandi) remigent, vel 
remulco navim trahant 
helciarii, vel ubi opus, 
contis trudendo a brevibus 
et scopulis propellant 
navicularii. 


465. Nam in illos si 
incidant, naufragio 
periclitantur, ni jacturam 
faciant necessitudine id 
efflagitante. Idcirco 
profunditatem bolide 
exquirunt, ne alicubi 
adhaerescant et naufragium 
faciant. 

466. Vento minus secundo 
(adverso) obliquandi sunt 
sinus carbasorum vel 
remulcandum est. Procella 
oborta ne abripiantur a 
decumanis fluctibus, 
anchoram rudenti annexam 
jaciunt atque ita fluctuant et 
jactantur. 


467. Primam navigans 
(naviculans) (sive corbita, 
sive celoce sive etiam 
lembo invehatur, perinde 
est) nauseam vix effugit, si 
quidem paulo velocius a 
flabris aspirantibus 
impellantur. 


468. Navis vacua, 
praesertim actuaria, quo 
firmius innatet, saburra 
oneratur: sed si plus nimio, 
pessum ibit. 


469. Ubi fatiscit (quod 
multoties fit), nautea per 
hiscentes rimas illabitur, 
atque in carinam confluit: 
unde antlia exantlatur seu 
sentinatur. Post, ut rimulae 
omnes stipentur, phalangis 
in siccum subducitur; et 
commissurae stupa aut 
musci coma referciuntur ac 
ferruminantur, tandemque 
oppicantur naupegis. 


470. Navigatione peracta, 
actutum navigia in portum 
appellenda sunt, aut certe 
in opportunam stationem 
(navale) deducenda. 

471. In navigabili flumine 
raro triremibus ac liburnicis 
onerariis, ut plurimum vero 
lintribus, scaphis, cymbis et 


phaselis utimur, qui remis 
provehuntur, immo et 
ratibus. 


472. Ubi vadum deest, 
pontone trajiciunt, 
diciturque trajectus: sed 
portitor naulum poscit. 


473. Alibi fiunt pontes 
lapidei vel sublicii, et 
pensiles: itemque ponticuli. 


474. Urinatores quaevis 
profunda tranant submersa 
perquirentes. 


XLIV. DE ITINERIBUS. 


475. Viator, quo tendit, 
recta sine ambagibus 
proficiscatur, ad 
deverticula ne divertat. 

476. Semitae causa viam 
ne deserat, nisi tritus sit 
callis et itineris dux 
comesve peritus praesto. 


477. Avia (devia) et 
salebras qui metuit, 
nusquam deviet. 


478. Bivium et trivium 
fallax est: quapropter ne 
erres, obvios sciscitare, qua 
eundum? Num hac an illac, 
prorsum an rursum, 
dextrorsum an sinistrorsum 
flectendum sit? 


479. Tramites et compita 
non aeque seducunt. 

480. Peregrinari ut absque 
interprete possis, idioma 
calle. 

481. Peregre ituro ocreae 
competunt aut perones ob 
caenum; et petasus 
(galerus) ob solem; et rheno 
aut mastruca ob frigus; et 
lacerna scortea vel penula e 
coacta lana ob pluvias; et 
baculus (baculum) seu 
scipio, quo nitatur: 
adminiculo enim est. 


482. Opus et viatico ad 
faciendas impensas: vel 
literis (tessera) collybisticis 
ab aliquo collybista. 


483. Sed et patientia: sub 
dio enim pernoctare 
obtingit. 

484. Ubi ubi es, quicum 
(quocum) sis attende, quid 
occulte geratur quam 
sagacissime aucupans. 

485. In peregrinationibus 
enim intuta sunt omnia. 


Latrones trucidant, 
praedones spoliant, piratae 
arreptos abducunt. His 
igitur latrocinantibus ac 
praedantibus ne obvies, 
cauto opus. Immo ne in 
hospitiis quidem, 
praesertim apud caupones, 
hospes ab hospite tutus est. 


486. Ut sarcinam tuam 
commode gestes, vidulus, 
mantica, pera 
(sacciperium), bulga, 
marsupium (crumena, 
loculus, funda), denique 
sinus opus est. 


487. Ut expeditior sis, 
impedimentis ne te 
aggravato: remorantur 
enim festinos. 


488. Si maturandum 
(celerandum) est, veredis 
(celetibus) uti praestat, 
quam meritoriis equis. 

489. E longinquo reducem 
salvum et sospitem 
laetabundi tui te excipient. 


XLV. DE MERCATURA. 


490. Mercatores, bona 
aliunde allata non absque 
lucro (quis enim cum 
damno negotiaretur?) 
dividunt. 


491. In emporiis celebria 
exercentur commercia: 
oppidatim mercatus 
solenes et nundinae 
instituuntur. Monopolia 
incolis molesta esse et 
parum conducibilia 
notorium est. 


492. Et propolae et 
institores et tabernarii 
quaestum facientes in 
cadurcis suis, et 
circumforanei et scrutarii 
(grytopolae) cum scrutis 
suis frivolis negotiatore dici 
volunt. 


493. Et quidni? Ubique 
sane merx licet (venit), 
venditor venalem exponit, 
et indicat quanti: emptor 
licetur (licitatur) donec 


conveniant. 


494. Sed qui mercatur, ne 
se defraudet in emptione, 
nummorum (qui aurei sunt, 
vel argentei, vel aerei) 
teneat valorem: ut oboli, 
semoboli, teruncii, semissis, 
assis, grossi, denarii, 
floreni, solidi imperialis, 
scutati, coronati, etc. 


495. Nec qui vetustus 
rerum aestimationes 
investigat, nescius sit 
talenti Attici, quod valuisse 
volunt antiquarii sexaginta 
minas: mina autem valuit 
centenos denarios 
(drachmas) seu 
quadringentos sestertios: 
sestertius autem duos 
circiter crucigeros monetae 
Germanicae. 

496. Pretium annonae 
ingravescit aut remittit 
prout ejus raritas aut 
affluentia est: sed nihil 
carius constare ajunt, quam 
quod precibus emitur. 


XLVI. DE VESTIARIIS 


OPIFICIIS. 

497. Linum et cannabis 
macerantur in lacunis, et 
exsiccata frangibulo 
conteruntur, tum 
carminantur (caruntur) 
carmine, remanente ibi 
flocco, hic stupa. 


498. Dehinc netrices 
penso ad colum applicato 
fila trahunt (nent), sive 
rotula sive fuso cum 
verticillo. 


499. Ex fuso fila in 
girgillum deducuntur, inde 
in rhombum, ex rhombo 
glomerantar glomi, et fit 
tela. 

500. Textor conculcans 
insilia (binae complanatae 
(aequatae) trabeculae sunt, 
quae alternatim (vicissatim) 
consurgunt et recidunt), 
stamini tramam 
(subtegmen) subtexit, et ita 
linteum et carbasum 
conficit: quod ut candescat, 
insolatur. 


501. Bilix duplicatum, et 
trilix triplicatum licium 
requirit. 


502. Idem propemodum 
in lanificio fit: quod 
artificiosius contexitur. 


503. Pectitur lana vel 
gossipium (bambacium) et 
carminatur a lanario, netur 
a lanifica, dein texitur, et 
pani transeunt in pannum 
laneum: quem fullo 
constipat et condensat, 
tinctor in cortina tingit, 
quendam saturo, quendam 
diluto, [et] quendam 
pertinace, quendam 
evanido (fugaci) tinctus. 


504. Sartor forfice scindit, 
acu et digitali indumenta 
suit: sed ne suturae 
notabiles sint, quandoque 
et dissuit, rursumque 
scissuras consuit plicatque. 


505. Qui vetera sarciunt 
(resarciunt) veteramentarii, 
qui interpolant mangones 
sunt, ablecta (interpola) 
venditantes. 


506. Coriarius coria lixivio 
elaborat: e quibus sutor 
(calcearius) calceamenta in 
sutrina ad modulum 
(formulam, mustricolam) 
subula et filo piccato 
conficit. 


507. Pellio e pellibus 
pellicia construit. 


508. Alutarius alutas 
praebet; sed omnes hi per 
ludibrium cerdones 
audiunt. 


XLVII. DE VARIIS 
VESTIUM GENERIBUS. 


509. Vestis ad 
obtegendam nuditatem e 
paradiso ejectis data, stulte 
a phrygione acu pingitur et 
ad fastum adhibetur. 


510. Moles nobis est et 
remora, dum induitur toties 
et exuitur. 


511. Alii laxa veste 
gaudent, alii stricta, habitu 
vario et quandoque 
segmentato. 


512. Vestitus lugubres 
sunt epomis, calyptra, 
ricinus (ricinium). Virilis 
autem familiaris amictus 
est thorax cum manicis, 
colobium, subligaculum 
(femoralia, braccae), toga 
talaris, lacerna. Chlamys 
vero, sagum, abolla, laena, 
paludamentunm, caligae 


militaria sunt. 


513. Femineus: amiculum 
(amictorium), palla striata, 
stola, supparus (peplum 
carbasinum), cyclas, 
calantica (reticulum, rica), 
praecinctorium (castula, 
semicinctium), vitta albens, 
mitra. 


514. Communis: 
theristrum, indusium, 
interula (subucula), pileus, 
galerus acuminatus, pileus 
nocturnus, tiara, tunica, 
chirothecae, tibialia, 
periscelides (genualia, 
fasciae crurales), calcei 
(soleas obstragulum [et] 
corrigias habentes), calones, 
socci, crepidae, subere 
mollita sandalia, cothurni 
(tragoedis cumprimis 
usitati), et calopodia 
ferrata, quibus mira 
dexteritate et incredibili 
celeritate per conglaciatas 
aquas labuntur. 


515. Omnia, ubi convenit, 
aciculis, uncinulis 
(spintheribus), fibulis, 
nodulis, et globulis 
connectuntur (nexantur, 
adstringuntur). 

516. Cingulo nos 
cingimus et discingimus, 
ligulas nodis astringimus 
aut solvimus. 


517. Pallio amicimur et 
ornamur. 


518. Ornamenta 
adjiciuntur: redimicula 
(quibus cincinni et alia 
redimiuntur), taeniae, 
fimbriae, limbi, institae, 
segmenta, syrmata 
(peniculamenta), lemnisci, 
laciniae. 

519. Item annuli, torques 
(muraenulae), monilia, 
armillae (brachialia), 
inaures (quae auriculae 
lobo insertae, stalagmia 
nominantur), aurifabrorum 
et gemmariorum opera; nec 
non linteola, muccinia, 
strophia, sudaria. 


520. Bardocuculli 
naviculatorum, centones 


(qui ex paniculis et ex 
assumentis consarcinati 
sunt) inopum sunt: qui 
rurantur, levidensi 
tunicantur. 


521. Gynaeceum suum 
sibi mundum habet, 
matronae pedissequas. 


XLVII. DE 
ARCHITECTURA ET 
FABRILIBUS ARTIFICIIS. 

522. Primitus in specubus 
(cryptis), cavernis, tabernis, 
et frondeis tabernaculis, ut 
et cespitiis (caespitiis), 
tuguriolis, gurgustiolisque 
habitabatur: nunc aedificiis 
distegis et tristegis omnia 
referta sunt. 


523. Haec alicubi excelsa 
sunt, alibi humilia. 


524. In casa exili quis 
lubens degit? 

525. Architectus jactis 
substructionibus aedificat, 
adjutantibus fabris, securi 
et malleo (marculo) opus 
suum peragentibus. 


526. Faber murarius 
(caementarius) a caemento 
et saxo, a lapicida (latomo) 


reciso, et e lateribus in 
calcaria excoctis, calceque 
bene subacta 
conferruminatis ad libellam 
et perpendiculum muros 
fabricatur: quos tectorio 
incrustat aut gypso dealbat 
aut opere intestino 
illigatisque emblematibus 
convestit. 


527. Lignarius (tignarius) 
faber, trabe ferreis ansis 
firmata, ad amussim (creta 
vel rubrica signatam) ascia 
asciat (segmentis et assulis 
dissilientibus), terebra 
terebrat (forat), trochleis 
elevat, parietes coagmentat, 
[et] clavis consolidat, quos 
distorte impactos forcipe 
dentato, qui bisulcus est, 
emolitur. Parietinas autem 
restaurat. 


528. Ligna ne cariem 
sentiat, post plenilunium 
succidantur. 

529. Lignator arbores 
sternit et ramis truncat, 
serra reciprocando dissecat, 
scobe recidente tuditeque 
cuneum adigit, itaque findit 
et ubi diffidit strues 
componit, ut et 
sarmentorum fasces et 
decisa virgulta. 

530. Scriniarius 
(arcularius, capsarius) 
asseres runcina et dolabra 
edolat, subscudibus 
coadunat et coarctat, 
glutine (colla) conglutinat, 
vernice illinit. 

531. Faber ferrarius in 
ustrina follibus inflat 
ignem, emollitumque et 
forcipe prehensum ferrum 
super incude cudit, ut 
stricturae emicent, inque 
laminas et bracteas diducit. 


532. Serarius 
(claustrarius) et polio 
(politor) lima limat 
(reliquiae sunt ramenta); 
planula vero laevigat et 
polit, ut niteat. 


533. Eodem pertinent 
fabri aerarii, carpentarii 


(plaustrarii), stannarii, 
automatarii: item 
scandularii, vietores 
(doliarii), tornatores, 
vitriarii, et qui restes 
torquent, restiones. 


534. Operarii (operae 
mercenariae), mercede 
conducuntur ut ministrent, 
ut vectibus onera tollant, 
phalangis volvant, etc. 


535. Figulus ex argilla 
ollas, fidelias, opercula, 
aliaque figlina fingit. 


536. Domus alte fundata, 
assabre instructa, angulis 
bene solidata, columnisque 
stabilita, perstat diutissime 
incolumis. 


537. Alias ruit defetiscens, 
fiuntque ruinae ac rudera. 


538. Vacillantem itaque 
pilis vel aliis fulcris fulciri, 
labantem refici aut dirui, 
collapsam destructamve 
instaurari (reparari) et 
renovari necesse est. 


539. Domicilium amplum 
commodam facit 


habitationem, arctum 
incommodam. 


XLIX. DE DOMO 
EJUSQUE PARTIBUS. 
540. Ingressurus per 

anticam in aedes, ne a janua 
aberres, in vestibulo 
subsiste, et frontispicium 
intuere. Demum, si ligula 
non prominet, ut attracto 
vecte patescat, pulsa 
cornice (cantharo, marculo). 


541. Si quis per 
transennam (septum 
cancellatum) vel per 
clathros (id est, ferramenta 
lignave reticulato textu) 
prospectat, aperiatur roga. 
Si janitor aperit (patefacit), 
pedem, ne ad limen 
offendas, attole; caput, ne 
ad superliminare allidas 
(impignas), submitte. 
Utrinque postes erunt. 

542. Ubi intromissus 
pertransiveris, ostium 
occlude, pessulum 
obdendo aut obicem 
saltem. 


543. Cardines ne 
strideant, aut fores crepent, 
lente commove. 


544. Ex atrio in caetera 
conclavia aditus est. Per 


scalas aut cochleam, ad 
superiores contignationes 
(tabulata) penetra. 


545. Tectum columinibus 
incumbit; tignis et tigillis 
tegulae et imbrices vel 
scandulae. Culmen 
stramineum est. 


546. Additamenta sunt 
projecturae, suggrundia, 
meniana*, procestria, et 
anteridibus (antibus) 
innixae pergulae ac podia, 
ut et coronides. Aquilegia 
ut plurimum subterranea 
sunt. 


547. Impluvium areola 
non contecta dicitur, ubi 
impluit. Per posticum 
exitus est alio. 


548. Sera clave (clavicula) 
clauditur et recluditur 


(obseratur et reseratur). 
L. DE HYPOCAUSTO. 


549. Hypocaustum 
(vaporarium), fornace 
calescit. 


550. Fenestrae sunt 
vitreae ac ligneae, et hae 
cancellatae (clathratae). 


551. Pavimentum fistuca 
pavitum aut tessellatum 
est. Laquear (lacunar) 
tabulatum, idque vel 
segmentatum 
(scalpturatum) vel 
fornicatum. 


552. Servandis rebus 
receptacula (reconditoria) 
sunt: arcae (cistae), armaria, 
risci, capsae, capsulae 
fictiles; transportandis vero, 
sportae (corbes), cophini, 
calathi, quasilli, etc. 


LI. DE COENACULO. 


553. Mensae mappis 
stratae, disci (sive sint orbes 
sive quadrae) 
superimponuntur, ut et 
salinum. 


554. Apponuntur e 
canistro panis, collyrae, aut 
bucceae scissae, tum 
fercula. 


555. Invitati convivae a 
convivatore (convivante) in 
triclinium (cenaculum) 
introducuntur. 


556. Et ubi super 
malluvium e gutturnio, aut 
super pelvim ex aquali, se 
laverunt, et mantili 
terserunt, per scamna, vel 
disposita sedilia, suppositis 
scabellis, juxtim assident 
(assidunt), aut accumbunt. 


557. Extemplo in 
procinctu est structor, qui 
dapes appositas, et 
aggestas praelibat, et 
dispertitur (distribuit). 


558. Fuscula, pulmenta 
(pultes), et intritae, 
cochlearibus, caetera edulia 
cultro aut furcula (quam 
manubrio tene) sumuntur. 


559. Civiles labia non 
exerta lingua lingunt, 
lambuntve, sed mappella 
(mappula) detergunt. 


560. Neque 
tuburcinantur, nec bolos 
aut frusta glutiunt, sed 
mandendo (mansitando) 
comedunt. 


561. Muscae abiguntur 
flagello (muscario). 


562. Depromuntur e 
repositorio phialae 
(crateres, paterae) 
deauratae, scyphi (calices, 
cyathi), et pocilla quae uno 
sorptu exhauriri ac educi 
possunt, vitra, et cululli; 
eaque proluta et in echino 
defricata in abaco 
reponuntur. 


563. Patera est patulo 
orificio poculum. 


564. Tum pincerna 
temetum, quod expromsit 
cellarius, ex obba vel hirnea 
(cirnea) vel cantharo, 
infundit, et porrigit: 
propinantque alii aliis 
geniales haustus. 


565. Opiparum 
convivium lautas habet 
epulas, et matteas (mattyas) 
aliaque palati scitamenta, et 
quidem diversos missus: 
domicenia moderatiora et 
frugaliora sunt. 


566. Assaturis 
superadduntur in scutellis 
embammata (intinctus), 
raphanus et salgamata, 
olivae, cappares, 
cucumeres, beta rubra; 
tandemque bellaria 
(tragemata). 


567. Verum enimvero 
placida et festiva colloquia, 
lepidaeque confabulationes, 
praecipuum sunt 
condimentum, 
oblectamentumque. 

568. Edaciores jentant, 
prandent merendam edunt, 
et cenant: sed qui 
sedentariam vitam agunt, 
jentaculo et merenda 
abstineant, prandio et cena 
contenti. 


569. Ter de die saturari, 
nimium est: et nocet nisi 
parce fiat. 


LII. DE CUBICULO CUM 
PERTINENTIBUS. 
570. In dormitorio, 
sponda cubile sistinet. Sed 
deficiente lecto, storea aut 
matta substernitur. 


571. Strato 
superinjiciuntur candida 
lodix, toralia, et cervical. 
Tegetibus et stragulis nos 
integimus. 

572. Pulvinar plumeum 
est; culcitra (culcita) 
tomento aut evulsis plumis 
farta. 


573. Matula vesicae 
levandae, et secessus 
(latrina) alvo exonerandae; 
cubiculo necessaria 
requisita sunt. 

574. Grabatus cum 
conopeis pro meridiana aut 
pomeridiana quiete est. 


575. Qui supinus cubat et 
dormit, incubo (ephialte) 
molestatur; qui pronus, 
anbhelitu. 


576. Si edormisti et 
evigilas, ne obdormias 


rursum: expergefactus 
(expergiscens) expergefac 
alios. 

577. Hiberno (brumali) 
tempore antelucana 
diligentia (industria) 
probatur. 


LIII. DE BALNEO ET 
MUNDITIA (MUNDITIE). 


578. Limpida faciem 
saepius abluere munditiei 
est; fuco fucare, spurcitiei 
ac lenocinii. 


579. In lavacris, balneis, et 
thermis, sordes, illuvies, et 
paedores (squalores) 
eluuntur. Sudores in assis 
eliciuntur, adapertis poris. 


580. Ubi tamen honestatis 
ergo (causa, gratia) 
subligacula (subligaria) et 
castulae locum habent. 


581. Sed et vestimenta 
lavantur ac mundantur 
sapone (smegmate), aut 
everruntur setaceo pectine 
vel scopula, aut 
exterguntur spongia. 
Collaria roborantur amylo. 


582. Cilicio et pumice nos 
fricamus. Vascula 
stramento (stramine) vel 
equiseto stringuntur, ut 
sincera sint; ne, si quid 
infundas, acescat. 
Quisquiliae (purgamina, 
purgamenta) scopis a 
scopariis deverruntur. 

583. Ubi puteos non 
effodiunt, e quibus 
(crepidine circumdatis) 
tollenone et haustro vel 
situlis hauriant, 
aquaeductus per tubos et 
canales aut incilia fieri 
convenit. 


584. Tonsor in tonstrina 
crines forfice tondet (olim 
vellebant aut intervellebant, 
ut et ovium vellera) aut 
deglabrat novacula. 


585. Balneator insuper 
scarificat. 


586. Coma (caesaries) 
quam Germani, sicut Poloni 
antias (capronas) alunt, 
pectine pectitur et comitur. 
Calamistro cincinni passi, 
rejecti, et refugi crispantur. 


587. Unctiones, suffimenta 
(suffitus), et odoramenta, 
aspersionesque ex ampullis 
voluptuariorum sunt, 
quibus delibuti fragrant. 


LIV. DE CONJUGIO ET 
AFFINITATE. 
588. Conjugium est quum 
maritus et maritata ut 
conjuges cohabitant. 


589. Caelebs 
matrimonium initurus, 
dispicit sibi quam procet et 
exambiat virginem nubilem 
(viraginem), si non 
elegantem aut dotatam, 
tamen pudicam, illibatam, 
pudiceque educatamy; at 
viduus viduam. Huiusmodi 
consortium compar est, et 
pulchre quadrat. 


590. Dos et forma 
nonnunquam rivales 
exciunt. 


591. Procus quum obtinet 
ut sibi despondeatur, fit 
sponsus; et quae nubit, 
sponsa. Ille suum 
pronubum 
(paranymphum), haec suas 
pronubas habet. 

592. A nuptiis maritus et 
uxor (marita) dicuntur. 
Postridie repotia fiunt. 


593. Qui natam elocavit, 
socer est, et socrus; qui 
duxit, gener; quae nupsit, 


nurus. Reliqui agnati ex eo 
se affinium titulo 
cohonestant. Levir (laevir) 
glorem compellat. 


594. Si connubium non 
arrideret, permissum erat 
olim nuptam repudiare, 
fiebatque divortium. Hodie 
nil, nisi obitus, et si 
alteruter adulteret, eos 
seiungit. 


LV. DE PUERPERIO. 

595. Ut sexus, ita 
conjugalis copula 
thalamusque prolis 
(posterorum) causa est. 

596. Vir in utre liquorem, 
infantaria (gravida) mulier 
in utere (matrice, vulva) 
foetum gestans, uter plus 
praestat? 


597. Haec profecto, quae 
nisi abortit, filios et filias 
enititur, quandoque 
gemelos, raro tergeminos. 


598. Puerpera si 
puellulum peperit, sex 
septimanis (hebdomadibus) 
latitare lege tenetur; si 
filiolam (puellam), bis 
totidem. 

599. Pater gignit, mater 
parturit, mox partitura. 
Ambo liberos educant, 
suaviantur (osculantur), in 


sinu gremioque refovent. 


600. Vitricus et noverca 
privignos et privignas non 
eo modo diligunt quia ille 
genitor non est, haec non 
edidit. Detrahunt iis plus 
quam conferunt. A neutro 
functioni satis fit. 


LVI. DECOGNATIONE. 


601. Qui eiusdem sunt 
progeniei et prosapiae, 
cognati et consanguinei 
dicuntur, ut sunt fratres et 
sorores (praesertim 
Germani, nam uterinos esse 
non tanti habetur), avus, et 
avia. 


602. Item proavus, 
proavia, abavus, abavia, 
atavus, atavia. Quod supra 
est, majores vocamus. 


603. Collaterales sunt 
patruus et amita, avunculus 
et matertera, patrueles, 
sobrini (consobrini), et 
amitini. 


604. In descendentium 
serie sunt nepos et neptis, 
proneptos et proneptis, 
cum omni posteritate. 


605. Sunt qui cum careant 
sobole ac haeredibus, 
extraneos adoptant ut bene 
parta cernant. Sunt e 
contrario, qui suos ob 
inobedientiam exhaeredant 
abdicantque. 


606. Superstitibus pupillis 
(orphanis) et minorennibus 
tutores testamento dantur, 
haereditatis conservandae 
gratia, cuius et posthumi 
participes sunt, minime 
vero spurii et nothi. 


607. Illi autem si tutela 
deposita inventaria 
(repertoria) non edant, de 
rationibus conturbatis haud 
inique suspecti sunt. 


608. Testanti autem 
facultas est, facultates suas 
partiendi, deque iis 
dispensandi et legandi cui 
videtur, dimidium 
(semissem), trientem, 
quadrantem, sextantem, 
dodrantem. 


LVII. DE OECONOMIA. 


609. Quomodo 
oeconomus, paterfamilias 
et materfamilias familiam 
(famulitium) administrare, 
famuli et famulae obedire 
debeant, oeconomica 
praescribit. 

610. Herus est qui servum 


habet; hera, quae servam; 
verna, qui servit ubi natus 
est; mancipium, in quem 
vitae et necis potestas est; 
libertus, manumissus. 


611. Pensum facienti 
dimensum suum debetur, 
diurnum, menstruum, 
annuum. 

612. Liberis (praesertim 
morigeris) parentes multa 
indulgent. Indulgentia 
tamen, si nimis blanda est, 
natos segnes ac degeneres 
facit. 


LVII. DE URBE. 


613. Urbes et castella 
muniunt moenia, aggeres, 
valla (vallos), 
propugnaculaque. 


614. Intervallum 
(interstitium) habet fossam. 
Pomerium intro est, qua 
civibus ad moenia patet 
accessus. 


615. Porta habet claustra 
sua, valvas, repagula et 
cataractas. 


616. Plateae lapidibus 
sunt stratae, quae si 


utrinque contiguas aedes 
habeant, vici dicuntur, ut et 
forum cum porticibus ne 
lutosae sint ambulationes. 


617. Angiporti (angiporta) 
ut plurimum impervii sunt. 
618. Suburbiis oppidum 
ampliatur, turribus (quae in 

summis metis bracteam 
versatilem superimpositam 
habent) decoratur, 
potissimum si lapide 
structae sint et fastigiatae 
(cacuminatae). 

619. Non cuncti incolae 
privilegiarii sunt, sed 
indigenae et municipes. 


620. Ex his quidam a 
censu et oneribus publicis 
immunes sibi privatim 
vivunt. 


621. Peregrini et inquilini 
sunt vectigales. 

622. Templum, 
senaculum, 
armamentarium, aerarium, 
granaria civitatis robur 
sunt. 

623. At cisternae, 
horologia, scholae bene 
ordinatae, belli regiminis 
indicium ac documentum. 


624. Pone praetorium 
custodia poni solet; in 
recessibus, foricae. 


625. Diversoria, 
cauponae, popinae, pro 
advenis parantur; asyla 
(refugia) pro sontibus; 
xenodochia pro 
pauperibus; nosocomia 
(valetudinaria) pro aegris. 

626. Basilica est augusta 
aedes, vel domus. 


627. Specula in editiore 
loco sit, vigiles autem 
vigiles. 

628. Vicini ac propinqui 
mutua sibi officia 
(ministeria) debent. 
Convenae aliunde 
confluunt. 


LIX. DE TEMPLO. 

629. Aedituus 
campanarum pulsu coetum 
ad sacra convocat. 

630. Ubi conventum est, 
cantorum chorus ad 
pluteum psalmos et 
hymnos (cantilenas 
spirituales) decantat. 


631. Concionator 
(ecclesiastes) e suggestu 
(pulpito) concionaturus 
Spiritum Sanctum invocat, 
textum Biblicum (e Bibliis) 
authenticum, ejusque 
mysteria et alia mystica 
concionando interpretatur; 
scripturas utriusque 
Testamenti (instrumenti) ex 
libris potius canonicis 
quam apocryphis citat; ad 
contritionem et 
poenitentiam 
(resipiscientiam) juxta 


decem praeceptorum 
(decalogi) tenorem 
hortatur; contrita corda 
satisfactione meritoque 
Christi crucifixi solatur: hoc 
scilicet modo Evangelium 
praedicans, et Catholica 
religione auditores rite 
imbuens. 


632. Peracta precatione 
(oratione) festa indicit et 
concionem (quae quo 
fequentior, eo charior) 
dimittit. 


633. Nonnunquam 
catechizat (hoc est, 
periclitatur catechumenos), 
baptizat ad baptisterium, 
alibi cum alibi sine 
exorcismo, ubi susceptores 
sunt arbitri initiationis. 
Synaxin sacram seu 
Eucharistiam ministrat. 

634. Absolvit poenitentes, 
a Sacramentis arcet 
impoenitentes, hypocritas 
conscientiae suae commitit. 


635. Encaeniae et 
anniversariae feriae 
(exempli gratia compitalia) 
solemnitate debita biduo, 
triduo, octiduo celebrantur. 


636. Ceremoniae non 
apud omnes eaedem sunt, 
nec ordinandi et initiandi 
ministros mos idem. Sed 
disparitas haec innoxia est. 


LX. DE ECCLESIA. 


637. Parochus (curio) 
legitime accitus est suae 
paroeciae inspector; illius 
autem antistes, totius 
dioecesis. 


638. Praesules 
(praepositi), abbates 
(archimandritae), et priores 
cucullatis monachis 
monasteriisque (coenobiis); 
abatissae, monialibus 
(vestalibus); sacellani, 
sacellis; diaconi collectis et 
eleemosynae praesunt. 


639. Primitiae et decimae 
sacerdotibus (presbyteris) 
offeruntur. Eremitae 


(anachoretae) eremum 
inhabitant. 

640. Archiepiscopi, 
episcopi, et orthodoxi 
mystagogi in conciliis 
(synodis) schismata et 
miscellas sectas 
componunt. Haereticos, 
blasphemos, cum asseclis 
heterodoxis, et temerariis 
novatoribus, apostatasque, 
ab Ecclesiae unione 
excommunicant. Doctrinae 
canonem constabiliunt. 
Christianismum autem 
(cuius professionem 
spontaneam adamat 
Servator noster) violenta 
coactione et correctione 
proferre aut suffulcire non 
allaborant. Hoc enim si non 
atheismi, certe aut 
hypocriseos, aut martyrii 
mare longe patens atque 
inundans aperit. 


LXI. DE ETHNICORUM 
JUDAEORUMQUE 
SUPERSTITIONIBUS. 


641. Pagani (gentiles, 
ethnici) sacrificuli in 
delubris, lucisve suis, 
sacrificia, libamina, et 
hostias (victimas) super 
aras (altaria) immolabant, 
thura libabant et adolebant, 
et sic idolis suis operantes 
(sacrificantes) lustralique 
aqua sese lustrantes et hinc 


ficte litantes, piacula 
expiabant. Sed abominatio 
illa fuit. 

642. Profanum apellabant, 
ceu minus sacrum, 
quicquid extra fanum esset 
non consecratum; 
augustum contra. 

643. Pontifex infulatus 
adytum (sacrarium) 
introibat. Flamines 
thuribulo (acerra) 
suffiebant, cymbalis, 
tintinnabulis, nolis, 
crotalisque tinnientes. 


644. Vates (mantes) 
eorum, sagae et piatrices 
vaticinabantur, et futura 
praedicebant, non ex 
numinis afflatu 
(inspiratione) ut prophetae 
Israelis sed ex auspiciis, 
auguriis, haruspicina, 
sortibusque (sortilegiis) 
superstitiosis: inde 
auspices, augures, harioli, 
aruspices, sortilegi dicti. 


645. Hinc hariolari et 
augurari, pro divinare 
usurpabant. 

646. Habebant et oracula, 
verum erronea, a Vejove 
profecta. 

647. Indigetes seu 


demortuos heroas divis 
accensebant, anathemate 
ferientes aut plane 
internecantes suae 
superstitionis derisores. 


648. Iudaei in synagogis 
praeputia circumcidunt, 
Sabbato feriantur, et 
maledictis spurcissimis 
impetunt Messiam 
nostrum. Veteres 
Anabaptistae, et eius 
commatis maleferiati 
homines fanatici erant. 


LXII. DE CURIA. 


649. In curia senatus 
consessus suos, et de 
republica curas agit. 


650. Asservatur ibidem 
matricula civium (leucoma, 
album) et tabulae publicae 
actaque civica (breviarium). 


651. Consul aut proconsul 
deliberanda proponit, 
consulares et senatores 
sententias dicunt, pedarii 
(pedanei) superiorum 
placita assensu probant ut 
succinctior sit deliberatio; 
ille tandem concludit. 


652. Notarius vel 
secretarius cancellis septus 
acta consignat. Et ita 
quisque suo munere 
fungitur. 


653. Ministratores illis 
sunt apparitores, stratores, 
accensi, scribae, et 
praecones. 


654. Plebs in tribus 
distributa suos habet 
tribunos, per quos 
plebiscita feruntur ad 
ratihabitionem senatus 
consulto. 


655. Habent et opifices 
collegia seu curias suas, 
ordinis causa: ubi novitius 
artificium professurus 
censoribus et curionibus 
dat specimen. Romae 
autem tres erant ordines: 
senatorius, equestris, et 
plebeius; cui opponitur 
patricius. 


LXII. DE IUDICIIS. 

656. Duobus de familia 
herciscunda aut de 
quacunque controversia 
disceptantibus, tertium 
intervenire necesse est, qui 
litem dirimat aut de quo 
altercantur diribeat. Alias 
rixae et contentiones, 
intemperie litigandi 
incrudescente, in infinitum 
ibunt. 


657. Aut igitur arbitrum 
sibi vel judicem selectum 
(compromissarium) 
deligant, quorum arbitrio 
acquiescant utrinque. Aut 
sectentur forum, et 
experiantur jure per 
causidicos: praesertim 
compromissi, vel 
commissionis, vel 
amicabilis compositionis 
pacificis mediis rejectis. 

658. Qui adversario dicam 
scribit (impingit), citat et 
arcessit eum ad praetorem 
(praeterquam nefasto die), 
insimulat, et accusat 
noxiae. 


659. Ad actoris 
petitionem, pacificatione 
(quae ante omnia 
contentioso judicio 
praeferenda est) frustra et 
in vanum tentata, accersitur 
reus, qui vel ipse vel per 
procuratorem 
(mandatarium) comparet. 
Accusatio et excusatio 
percipitur cognosciturque. 
Si diffitetur, admittuntur 
probationes vel per 
instrumenta vel per testes, 
et illos quidem juratos, si 
autoritas per se non sufficit. 


660. Advocatus seu 
patronus clientes (utpote 
qui se in clientelam et 
patrocinium eius 
contulerunt) ne deferat sed 
defendat, ex aequo tamen 
et bono ne rabula audiat. 


661. Vitet et iudex 
praejudicia maximopere, 
neque favore (gratia) vel 
malevolentia (odio) 
praeoccupatus, nec 
misericordia flexus, nec 
largitionibus corruptus, 
neque timiditate aut 
aliorum offensa deterritus, 
vel personarum respectu 
motus, errorve aut mentis 
perturbatione 
(contricatione) implicatus, 
huc aut illuc propendeat. 
Sed nude secundum 
probatorum evidentiam ex 
juris norma, atque aequitate 
rerum decernat. 

662. Si assessores adsunt, 
praesidis est suffragia 
colligere; illorum ferre 
libere, sed juste ut sontes 
damnentur, insontes 
absolvantur. 


663. Nam decreta et 


edicta consensu facta 
retractare ac rescindere 
indecens est. 

664. Causae decisio ut 
promulgata est, ocius 
exsecutio fiat, nisi 
condemnatus protestetur et 
ad tribunal superius 
provocet (appellet). Ibi 
justitio comperendinationi 
aut etiam sequestrationi 
locus est. 


665. Sed et vadantur 
quandoque litigatores, ut 
vadimonium obeuntes sese 
sistant. 


666. Interdum 
interceditur sententiae, et 
dilatio adhibetur propter 
intercessiones, et vadium 
fidejussiones. Sed quod 
quis spondet, praestare 
tenetur. 


LXIV. DEMALEFICIIS ET 
SUPPLICIIS. 


667. Dum petulanter 
peccatur et peccata 
cumulantur, in 
delinquentes 
animadvertendum est, 
manifestoque sceleratis aut 
mors infligenda aut 
minimum mulcta 
irroganda, ne impunitas in 
licentiam abeat. Qua porro 


deteriores fiunt. 


668. Ad castigandos, 
coercendos, atque 
compescendos improbos ac 
inobedientes virgae sunt, 
flagella (mastiges), 
compedes, manicae, 
numellae, cippi, ergastula, 
carceres, tormenta, 
patibula: 

ut per lictores et carnifices 
facinorosi rapiantur, 
vinciantur, constringantur, 
verberentur, torqueantur et 
excrucientur, aut etiam 
letho afficiantur desperati. 


669. 

€ Fures enim, saccularii 
(manticularii), et 
depeculatores 
suspenduntur; 

m moechi et homicidae 
(percussores) 
decollantur; 

€ latrones, piratae, sicarii, 
et sacrilegi crurifragio 
plectuntur (quondam 
cruci affigebantur); 

€ parricidae cum 
serpentibus culeo insuti 
et aquis submersi 
suffocantur; 

2 anus veneficae, lamiae 
(striges), et incendiarii 
rogo cremantur; 

2 perduelles (rei 
perduellionis) quadrigis 
in diversum actis 
discerpuntur, bonaque 


eorum publicantur 
(confiscantur); 

2 calumniatores maligni 
elinguantur, insigniores 
capitaliter puniuntur; 

2 prostibulis impudicis 
cauterio stigmata 
inuruntur; 

= qui surrepta clanculum 
receptant, lavernionibus 
ipsis aequiparantur. 


670. Colapho seu alapa 
caedi ob quidvis contigit. 
Talitrum jocosum est. 


671. Supplicii mitigatio fit 
vel relegatione, vel 
proscriptione, qua cum 
infamia quis relegatur. 


672. Exul in loco 
determinato exulat, exterris 
vagatur, profugus nullibi 
consistit. 


LXV. DE STATU REGIO. 


673. Potestates esse, 
omnium interest, ne 
potentior minus potentem 
opprimat. Sed quum unus 
rerum potitur, monarchia 
dicitur, et ipse monarcha 
(quanquam Caesares 
collegas sibi legere soliti 
sunt). Imperator a 


septemviris (electoribus) 
eligitur. 


674. Qui si ex legum 
praescriptio regnat, rex est; 
si ex libidine (ut quod libat, 
liceat) etiam sub corona 
sceptroque, tyrannus. 


675. Sedes eius in 
metropoli est, ubi in solio 
sedet eburneo (ex ebore 
fabrefacto), bysso 
(sindone), purpura 
(coccino), trabeaque acu 
picta magnifice vestitus, 
aulicorum vero caterva 
stipatus. 


676. Qui vel sunt 
consiliarii tum caeteri tum 
intimi, vel praefecti ut 
aulae magister, ensifer, 
dapifer, pocillator, 
praegustator, magister 
stabuli, cancellarius suos 
amanuenses (a manibus) 
habens, secretarius, 
cubicularii, atrienses, 
celeres (a pedibus). 


677. Alibi habet, aut 
aliorsum legat vicarios, 
satrapas, quaestores. 
Publicanos et legatos, qui 
diplomate regio insctructi, 
res expediunt. 

678. In defunctorum 
locum substituuntur 
(sufficiuntur, subrogantur) 
alii, qui successores 
dicuntur. 

679. Regia aulaeis 
(peristromatis), tapetibus, 
picturisque regaliter 
refulget personatque vel 
concentu vel instrumentis 
musicis. 


680. Fabulatores, 
moriones (nugigeruli), 
gnathones, sycophantae 
aularum appendices sunt. 
Eunuchorum usus desuevit 
(obsolevit). 


681. Majestas invidiae 
obnoxia (invidiosa) est, sed 
clementia praesidii vice 
erit. 


682. Non tam principem 
satellites tutantur, nec tam 
locupletant fisci reditus aut 


repositi thesauri (gaza), 
quam subditorum amor. 


683. Angariis igitur, 
tributis, et exactionibus ne 
exhauriantur. Congiariis 
potius et donativis 
demulceantur et 
deliniantur. 


684. Imperandum sic 
populo, ut illi parere lubeat. 
Obsequia coacta periculosa 
sunt. 


LXVI. DE REGNO ET 
REGIONE. 


685. Regno sunt liberi 
ordines, statutorum vinculo 
inter se colligati. 


686. In arduis negotiis 
(causis) concientur comitia, 
sed e primatibus et 
proceribus (optimatibus), 
ducibus, comitibus, 
baronibus, et nobilitate. 
Rustici iis non intersunt, 
sed ruri occupantur et 
comarchis obsequuntur. 


687. In territorio suo 
quilibet magistratus sancire 
potest quod vult. Sed velle 
non debet nisi quod publice 
expediat. 


688. Ditio (dominium) est, 
ubi quis dominatur; 
districtus, ubi 
jurisdictionem habet; 
provincia, quam devicit. 

689. Gentes finitimae de 
oris, confiniis et limitibus 
ambigunt plerumque. Sed 
si limitent fines et 
paciscantur, foedus est, 
quod perjuri temerant 
violantque. 


LXVII. DE PACE ET 
BELLO. 


690. Pacatus status 
optatissimus est. Sed 
aliquando nisi vi armorum 
obtineri nequit. 

691. Siquidem turbatores 
factitiosi et clancularii, 
clandestinas factiones ac 
conspirationes 
(conjurationes) 
disseminant; et cum 
conjurarunt, tumultus ac 
seditiones concitant, quae 
nisi sedantur, bella 
intestina erunt. 


692. Hostis externus 
extrinsecus irrumpit, 
adversus quem bello 
defensionis causa suscepto 
opus est. 


693. Id per fecialem 
denunciatur, aut per 
caduceatorem pax petitur si 
quis se imparatum aut 
hostili potentiae imparem 
arbitratur. 


694. [mbellis et imbecillis 
nequicquam bellare 
(belligerare) occipiet. 


695. Apparatus enim 
bellicus multa deposcit: 
militem, qui scribendus 
(auctorandus), armandus, 
et in diribitorio lustrandus 
est, commeatum, auxilia, 
dapsilesque sumptus. 


696. Mature ergo stips 
cogenda, sicut et cibaria 
(victualia), et praestituendi 
qui erogent. 


697. Tum congregandus 
et ordinandus exercitus per 
legiones, cohortes, 
vexillationes, turmas, 


praeficiendique decuriones, 
centuriones, tribuni 
(chiliarchi), quibus 
adduntur optiones, 
omnibus denique 
imperator. 


698. Tirones 
intermiscentur veteranis. 
Velones et dimachae* cum 
peditatu vel equitatu se 
conglomerant. Lixae, 
calones et caculae (ut 
mediastini) ad servitia 
adsciscuntur. 


699. Armaturae satis erit, 
si tectus sis lorica, galea 
(casside) cum cudone, scuto 
vero, seu clypeo (ancili, 
parma, pelta, cetra) et hasta 
sis instructus, quibus 
dimices. Cataphracti* 
tamen circumquaque 
loricati sunt. 


700. Classis navalis etiam 
uncos aduncos, 
recundosque (harpagones) 
hamasque poscit. 


701. Gladius accomodatur 
ad latus, vel baltheo 
appenditur, ut e vagina 


stringatur promptius, 
evaginatusque recondatur 
capulo tenus. 

702. Sagittarii e pharetra 
sagittas promere, arcum 
nervo tendere, 
ingruentesque sagittando 
protelare consuescant. 


703. Sclopetarii sclopeta 
nitrato (tormentario) 
pulvere, plumboque alite 
onerent, post aptato 
dracone (martulo) 
displodant, sed ad scopum 
prorsus collimantes. 


704. Expeditione suscepta 
castra metari, tentoria 
paxillis figere, 
munitionibus sese vallare, 
excubiis cirrummunire, et 
strategematis priusquam 
acie pugnare opus est. 


705. Emittendi subinde 
sive armati, sive inermes 
speculatores et exploratores 
(corycaei), quorum in 
militia insignis usus est, ut 
et tesserae (symboli) qua 
sui se recognoscunt. 
Hemerodromi sub noctem 
reversionem faciunt 
(remeant). 

706. Excursiones, vel 


pabulationis quum 
frumentatum itur vel 
praedae causa, fiunt 
agminatim (catervatim), 
non sine populatione idque 
saepe hujusmodi, ut ne in 
rutis quidem (quod dicitur) 
et caesis quicquum residui 
permaneat. 

707. Induciae si 
panguntur, dantur obsides. 


708. Ad proelium educta 
copiae, vel in cuneum 
coguntur, vel in phalangem 
(quadratam aciem) alis 
munitam. 


709. Vexilla in medio 
ferunt signiferi, quos 
antesignani cum spathis 
(romphaeis) praecedunt. 


710. Tympanistae 
(tympanotribae), tibicines, 
aeneatores classicum 
canentes, tubarum et 
lituorum (cornuum) 
(quorum hi flexi, illae 
directi aeris sunt) 
ingeminato clangore atque 
tympanorum strepitu ad 
alacritatem inflammant 
(incendunt). Post 
dimicationem receptui 
cantant (canunt). 

711. Velites usitate 
pugnae initium velitando 
faciunt. Mox toto agmine 
concurritur. 


712. Eminus quidem 
lapides fundis et catapultis, 
tela balistis, glandes 
tormentis et sclopis 
(stlopis), jacula (spicula 
missilia) amentis 
ejaculando. 


713. Cominus autem, 
sarissis et lanceis 
mucronatis (cuspidatis), 
hastisque et bipennibus 
magno nisu vibratis 
transverberando; caestibus, 
clavis, calis, aclydibus 
(tragulis) proturbando; 
frameis, pugionibus 
pungendo et confodiendo; 
ensibus, machaeris (sicis), 
acinacibus (harpis) 
caedendo. 


714. Fit strages cruenta, 
cadunt promiscue hinc et 
hinc, ejulatu et boatu 
horrendo ac tremendo. 


715. Conflictu durante 
succenturiati ex insidiis 
supervenientes a tergo 
adoriuntur (invadunt), 
aciem disturbant. Fugant, 
insectantur, contrucidant. 


716. Illi terrore panico 
perculsi partim se dedunt, 
aut capiuntur; partim 
fugiunt et dispersi 
palantur. 

717. Civitas rebellis et arx 
castrumve (quo se clade 
affecti et profligati 
recipiunt) circumsistitur, 
obsidetur, undique 
circumvallatur, angustatur, 
et machinis muralibus 
oppugnatur. 

718. Obsessi cum 
praesidiariis propugnantes 
si erumpunt repelluntur, et 
impetu majore debellantur. 

719. Expugnata ante 
ultroneam deditionem urbs 
diripitur. Aliquando et 
aboletur, ad internecionem 
exciditur, desolatur, et 
funditus evertitur. 

720. Munimenta 
(procestria), si quae antea 
fuerunt occupata, 
recuperantur. 

721. Victores adepta 
palma, spoliis et manubiis 
onusti, trophaeis erectis, 
ovantes, et paeana 
concinentes cum triumpho 
redeunt a certamine. 


722. Ubi strenui ob 
heroica facinora insignibus 
condecorati nobilitantur; 
proditores, turbarumque 
auctores plectuntur; 
transfugae et desertores 
multantur; saucii sanantur; 
captivi redimuntur a 
redemptoribus, aut 
permutatione liberantur et 


postliminio redeunt. 

723. Ad extremum 
stipendiis (quantum 
quisque meruit) exsolutis, 
miles exauctoratur atque 
exarmatur, emeriti rude 
donantur. Qui pro patria 
occubuere, adorea 
afficiuntur. 


LXVIII. DE SCHOLA ET 
INSTITUTIONE. 


724. Quoniam literati ad 
omnia habiles esse, idiotae 
vice versa parum societati 
humanae conferre 
deprehenduntur, scholis 
(phrontisteriis), ubi rudes 
erudiantur, opus est. 


725. At hae non sunt, ut 
fatui opinantur, 
carnificinae, sed ludus; 
dummodo discipulus 
docilis, calidum, 
cordatumque nanciscatur 
praeceptorem. 


726. Ille enim si discit 
sponte, percontatur 
(quaerit) avide, et auscultat 
attente. Hic si docet 
lubenter, informat provide 
et inculcat assidue. Uterque 
eximio perfruitur 
delectamento. 

727. Quod et paedagogi, 
ludimagistrorum adjutores, 
aliique quibus salaria 
(didactra, minervalia) 


persolvuntur, attendant. 


728. Adjungenda tamen 
institutioni disciplina, 
censura et ferula, ne vel 
dissolutio, vel desidia 
surrepat. 


729. Qui monita 
(monitiones) non moratur, 
vapulet. 


730. Cathedram docentes 
conscendunt; subsellia 
discentium sunt. 


731. Calamo (cujus crena 
scalpello (scalpro) 
temperatur) scribimus in 
chartae vel membranae 
paginis. Stylo in 
pugillaribus (codicillis) ut 
expungi possit. 


732. Si quid formator 
studiorum dictat, excipitur. 
Idemque mendas 
(soloecismos) quas in curia 
fudit emendat, 
commonstrans quod vitiose 
positum, adeoque dedocens 
quod dediscendum. 


733. Memoriae quod 
mandare vis, relege et 
repete tecum frequenter: 
non cursim, obiter, et 
perfunctorie, sed rebus 
intentus, ita inhaerebit. 
Palmarium autem esto, 
gnomas ex Bibliis tirunculis 


instillare. 


734. Repetitio tacita est, 
recitatio clara, examen 
quotidianum vel 
extraordinarium. 


735. Si feliciter proficere 
vis, quicquid modo 
comprehendisti, statim et e 
vestigio alteri enarra. 


736. Decet enim te 
praeclarum 
praemonstratorem 
quacumque praeit studiose 
imitari, condiscipulos 
itidem certatim aemulari 
donec adaequaveris aut 
(solertia nempe fretus) 
viceris. 

737. E trivialibus scholis, 
quae diligenter 
frequentandae sunt, 
promoventur classici 
gradatim ad gymnasia, ubi 
exercitia fervent. Inde ad 
academias (Lycea, 
Athenaea), quae 
baccalaureos, magistros, et 
doctores creant. 


LXIX. DE MUSEO. 
738. Idoneus musis locus 

solitarius est, a turba 
remotus, ubi studiosus 
bibliothecam, pulpitum, 
atramentariam cum 
calamario (graphiario) 
cultelloque scriptorio 
habebit. 


739. Libellos (codices) 
munde tractet, quos non 
permultos sed selectos 
obtineat. 

740. Quorsum enim, 
amabo, numerosa et in 
tomos divisa volumina, 
quorum indices vel 
catalogum vix perlegit 
possessor? 


7A1. Lituris eos ne 
maculet. Asteriscis ad 
marginem notatis 
reminiscentiam sublevare 
nemo vetat, quin imo 
consultum est. 


742. Si quid incidit, 
evanescere (excidere) ne 
patiaris. Annota protinus 
non in rejectaneas schedas 
vel pittacium sed in 
palimpsestum 
(membranam deletitiam), 
indeque in diarium vel 
adversaria, quae continuo 
penes te aut in promptu 
(obviam) sint. 
Opistographum utrinque 


exaratum est. 


743. Lucubranti ad 
lychnum, cereus pro 
sebacea candela conducit. 
Cui accendendo 
ignitabulum (ignarium, 
chalybs) cum fomite 
(suscitabulo), silice, et 
suphuratis adsit. 


744. Tedae fumant et 
fumigant, qua de re 
lucubrationibus insigniter 
officiunt. 


745. Candelabrum 
(lychnuchus), sit pensile, 
umbraculum viride, 
emunctorium praesto, quo 
identidem emunge, ne 
ellychnium obumbret, et 
fungum, ne foeteat, 
opprime. 

746. Proditurus lucernam 
absque laterna ne feras, 
facibus (faculis) non 
fidendum. 


LXX. DEGRAMMATICA. 


747. Grammaticus literas 
orthographice juxta 
calligraphiam et 
etymologiam pingit 
(majusculis sola 
periodorum capita, et 
emphatica), syllabas 
copulat, dictiones 
(vocabula) flexiles 
comparat, movet, declinat 
et conjugat. Phrases 


syntactice construit, et 
significationes (quid et 
quomodo significent) 
enucleat, sermonemque 
interpunctum legitime 
pronunciat. 


748. Ancillantur huic 
librarii et typographus, 
eiusque operae, qui e 
loculamentis typos 
depromentes coagmentant, 
prelo subjiciunt, libros 
excudunt. Absolutisque 
editionibus bibliopego 
(glutinatori, compactori 
librorum) compingendos 
tradunt: quos bibliopola 
venundat. 


LXXI. DE DIALECTICA 
(LOGICA). 


749. Dialectus (logicus) 
ratiocinans quid de quo dici 
possit et quare pervestigat, 
ambigua distinguit, 
obscura declarat, effati 
cuiusvis certitudinem 
examinat; tractationes 
(diexodos) intricatas 
liquido explanat, atque in 
sectiones (pericopas) 
discindit. 


750. De quocunque 
axiomate, themate et 
quaesito (zetemate, 
problemate) disserens, de 
quaestionibus dubiis in 
utramque partem 
argumentando disputat, 
argumenta et consequentias 
syllogismis argute innectit, 
methodoque apta et 
apposita omnia digerit. 


LXXII. DE RHETORICA 
ET POESI. 


751. Rhetor disertus 
formulas discendi 
conquirit, ad facundiam 
(eloquentiam) stylum 
exercet, variat et colorat 
verba tropis (metonymia, 
ironia, metaphora, et 
synecdoche), illa nempe a 
nativo significatu ad alium 
assimilatione quadam 
effictum transferens. 

Orationem figuris 
(schematis) tam dictionum 
(quarum decem 
recensentur) quam totidem 
sententiarum expolit: idque 


vel geminatione, vel 
iteratione, vel 
agnominatione euphoniam 
consectans, vel logismo aut 
dialogismo auditorium 
permovens. 

Actionem denique 
gestibus animat. 


752. Facundus orator in 
panegyri declamaturus, 
aliquando abrupte 
auspicatur. Saepius exordio 
praemisso, sese insinuat, 
benevolentiam captans. 
Post, causam ex statibus 
(conjecturali, definitivo, 
juridiciali) investigatam, 
oratorie proponit et 
dilucide. Tum confirmat 
persuasoriis rationibus 
valide, illustrat exemplis 
prolixe, tametsi non dilatet, 
vel amplificet, nec 
digrediatur abs re. 
Objectiones refutat (refellit) 
exacte, sed considerate. 
Epilogo qua praemeditate, 
qua ex tempore perorat. 


753. Proverbia (adagia) et 
dicta (apophthegmata), ut 
et comparationes, 
orationem luculenter 
exornant: quam etiam 
nervosam vocamus quoties 
strictim et sententiose, 
comptam vero quoties 
Latine, hoc est, pure 
emendateque rem enunciat. 


754. Sed poéta e prosa 
(soluta) ligatam faciens, 
versus et rhythmos 
concinnat eleganter; 
carmina (metrum) 
modulatur decenter; 
nuptialia carmina 
(epithalamia), funebria 
carmina (epicedia), 
propemptica*, inscriptiones 
(epigrammata), 
anagrammata*, etc. fingit 
ingeniose. Qui si excellit, 
laurea coronatur. 


LXXIII. DE MATHESI ET 
PRIMUM DE 
ARETHMETICA. 


755. Mathematicae 
disciplinae pariter sunt 
utiles et subtiles. 


756. Arithmetica numeros 
(decades, hecatontades vel 
centurias, chiliades vel 
millia, myriades vel 
decades millia*) computat, 
qui invicem compendiose 
addantur, subtrahantur, 
multiplicentur, dividantur: 
sive id fiat cifris, sive 
calculis (abaculis) super 
abacum. Sed ruricolae per 
decusses, duodenas, 
quindenas, vicenas, et 
sexagenas supputant. 


LXXIV. DE GEOMETRIA. 


757. Geometra quasi 
Iudibundus figuras 
contemplatur, et metitur 
distantias, prope an procul 
absit (distet) aliquid. 


758. Ad amussim 
(regulam) ducit lineas (puta 
rectas, vel obliquas, non 
curvas, spirales, aut 
volutas) ad normam 
angulos, circino vero 
circulum, cuius punctum 
medium, centrum, circuitus 
seu ambitus, circumferentia 


(peripheria) appellatur. 


759. Conus turbinatus est; 
cylindrus teres; cubus 
quadratus; prisma 
laterosum; globus 
rotundus, externa 
superficie convexus, interna 
concavus. 


760. Circularis figura 
absolutissima ac 
divinissima est, omnia 
complectens. Nihil habet 
asperitatis, nihil offensionis, 
nullas incisuras, nullos 
anfractus, nihil eminens, 
nihil lacunosum. 

761. Omnis dimensio fit 
per triangulum 
(triquetrum). Pondere, 
mensura, numero Deus 
omnia fecit. 


LXXV. DE MENSURIS ET 
PONDERIBUS. 

762. Mensurae 
continuorum sunt granum, 
digitus, palmus, spithama, 
ulna, pes, passus, orgyia (id 
est, quinque vel sex pedes), 
decempeda, stadium, 
milliare, leuca. His metimur 
omnia. 


763. Liquidorum: culeus, 
amphora, urna, congius, 
sextarius, hemina, 
quadrantal (quartarius), 
acetabulum, triental, 
cyathus, ligula. 


764. Aridorum: 
medimnus (sex modii 
Romanorum), trimodium, 
modius, semodius, quartale 
(choenix), cotyla. 


765. Pondera sunt: 
centenarius, continens ut 
plurimum libras 
Zygostaticas centum, libra 
(pondo, as), semilibra 
(semissis), quadrans, uncia, 
duella, sicilicus, sextula, 
drachma, scrupulum. Unde 
emergunt dupondium 
(bilibre), tripondium 
(trilibre), quadripondium, 


etc. 


766. Si quid a libripende 
(zygostate) in bilance ad 
sacoma appenditur 
(penditur, libratur), examen 
quod scapo exit et per 
aginam sese agitat, pensita 
an stateram* aequet, ut 
aequilibrium sit. 


767. Trutina 
monetariorum est. Statera 
lanificarum" est portatilis 
libra, altera parte uncinum 
habens, altera pondus, 
quod centro admotum plus, 
amotum minus ponderat. 


768. Si quid superadjicitur 
(superpondio adaugetur) 
auctarium est (mantissa). 


LXXVI. DE OPTICA ET 
PICTURA. 


769. Opticus radios visus 
et visibilia objecta (unde 
ichnographia, 


orthographia, 
scenographia, totaque 
sciagraphia dimanat) 
scrutatur, cur alia sint 
pellucida, alia opaca, alia 
perspicua, alia obscura 
discernens, et juxta id 
conspicilia efformans. 


770. Hinc pictor ad 
exemplar vivi effigiem 
delineat, penicilloque 
discretis pigmentis linit, 
variegat, interundat. 
Encaustice aurificum et 
figulorum, encausto sua 
opera exornantium, 
picturae species est. 

771. Statuarius statuam 
sculpit et caelat, et super 
basi (stylobate) collocat. Si 
immanis est, colossum 
dices. Si perelegans, 
polycletium opus. 


772. Solaria (sciaterica) 
gnomone, clepsydrae fluore 
(defluxu) horas 
demonstrant. 


LXXVII. DE MUSICA. 


773. Musicus melodias 
(melos) canit, et post 
praeludia (praecentiones) 
instrumenta pulsat. 


774. Symphonia est 
plurium concentus quorum 
consonantia (harmonia) 


grata est, dissonantia 
absurda (absona). 


775. Organum pinnis 
tactilibus et fistulis constat; 
cithara, nablium, testudo 
(chelys), lyra, sambuca, [et] 
pandura chordis quae 
collabis (epitoniis) 
intenduntur et remittuntur. 


776. Fides plectro 
(pectine) ut resonent 
plectuntur. 


777. Utriculus (tibia 
utricularis) ab utriculario 
inflatus et crembalum 
discrepantes edunt sonos. 


LXXVIII. DE 
ASTRONOMIA. 

778. Astronomus siderum 
motus considerat, 
astrologus eorundem 
efficaciam et influxus. 


779. E fastis 
(ephemeridibus) constat a 
Natalitiis Christi Pascha 
recedere ut minimum 
trimestri, Pentecosten a 
Paschate prope bimestri, 
inde Adventum circiter 
semestri. 


780. Illic sunt Ianuarius, 
Februarius, Martius, isthic 
Aprilis et Majus, hic Iunius, 
Iulius (Quintilis), Augustus 
(Sextilis), September, 
October, November; 
December postremus est. 


781. Quilibet istorum 
mensium in calendario 
Romano suas Calendas, 
Nonas, et Idus habuit. 


[1642 ed.]* Visum est heic 
pro pueris adnotare versus 
mnemonicos (memoriales): 

Triginta Aprilis, Juni, 
Septemque Novemque, 

Uno plus reliqui, viginti 
Februus octo. 

Prima dies mensis 
cujusque est dicta 
Kalendae: 

Sex Nonas Majus, 
October, Julius et Mars, 

Quatuor at reliqui: tenet 
Idus quilibet octo: 

Inde dies alios omnes dic 
esse Calendas. 

Quas retro numerans 
dices a mense sequenti. 

782. Intra triennium 
(trieterida) accessio fit 
mensis intercalaris 
(embolimi), id est, decimae 
—tertiae lunationis. 
Lustrum Iulianum 
quadriennio quoque 
completo bissextilem 
annum reducit. 


LXXIX. DE 


GEOGRAPHIA. 

783. Geographus et 
cosmographus, regionum 
(etiam quas ipse non 
peragravit) situm describit, 
quae sint in continente, 
insulis, peninsulis; quae 
maritime, quae in 
meditullio, et quonam 
tractu; sub qua zona et 
climate vel parallelo; quos 
habeant hi aut illi accolas 
(paroecos) et quibus 
terminis (finibus) ab illis 
dispescantur et 
disterminentur; quos 
antipodes, perioecos, 
antoecos, etc. 


LXXX. DE HISTORIA. 


784. Quum res gesta 
narratur, historia est. 
Quum autem ficta, fabula. 


785. Illas historicus 
recenseat, has annalium 
monumentis (chronicis) 
inserere capitale sibi ducat. 


786. Et ut pateat genuina 
non suppositia esse, rem 
simul cum circumstantiis in 
commentaria referat. 


LXXXI. DE MEDICINA. 


787. Sanis optima et 
maxime salutaris medicina 
diaeta est quia securissima 
et sine violentia. 


788. Ne bibas vel edas nisi 
siti et fame stimulatus 
(quod saliva ad 
conspectum cibi palatum 
titillans innuet). Ita valebis 
et vigebis. 


789. Quocirca appetitum 
praestolare jejunus. 


790. Sed et invaletudo, si 
te incessit, abstinentia et 
quiete curatur, quod 
advertant qui non nisi 
saturi jejunant, nec nisi 
operatione fracti quiescunt. 


791. Frictiones, 
fomentationes, embrochae, 
venae sectiones, cucurbitae, 
emplastra, malagmata, 
dropaces, cataplasmata, 
linimenta, cerata (cerota), 
nec non odoramina, 
suffimenta, et omnia 
forinsecus superimposita 
partim demunt tormenta, 
partim mitigant et leniunt. 
Ut et apophlegmatismi et 
collyria. 


792. Remedia digerentia, 
purgantia (cathartica), 
evacuantia, sudorifera, [et] 
corroborantia efficacius 
medentur sive sint 
potiones, apozemata 
(decocta), sive pilulae 
(catapotia), sive illinctus, 
etc. 

793. Adversus 
obstructiones alvo ciendae 
applicantur enemata 
(clysteria), vel balani 
(suppositoria) vel globuli. 
Antidotis (alexipharmacis) 
venena, amuletis fascina 
pelluntur. Haec etiam 
verbulo praefiscini. 


794. Ex inspectione lotii et 
arteriae pulsu pertentato 
indicinam petunt vel 
conjecturam faciunt medici, 
praesertim diebus criticis et 
anno climacterico. Salsum 
in hos scomma est, solis 
licere impune occidere. 
Utinam non verum! 


795. Gregales eorum sunt 
chirurgi et pharmacopolae. 
Hi pharmaca, unguenta 
(chrismata), serapia 
(syrupos), eclegmata 
(electuaria), condita, 
extracta, pastillos, 
trochiscos (orbiculos), [et] 
morsellos praeparantes in 
myrotheciorum loculis, 
forulis (thecis), pyxidibus 
(pyxidiculis), [et] alabastris 
sigillatim reservant. In 
praescriptionibus hisce 
utuntur notis, ne nescius 
sis: 


g. Granum. 

C) Scrupulus. 

T Uncia. 

j Drachma. 

Ib Libra. 

S. Semis. 

qt. Quartarius. 

M.  Manipulus. 

P. Pugillus. 

q.s. Quantum 
satis. 

q.l Quantum 
libet. 


LXXXII. DE ETHICA IN 
GENERE. 

796. Virtus in 
mediocritate consistit. 
Vitium est cum in excessu 
tum in defectu. Excedere 
enim et deficere transgredi 
utique est. 


797. Si quis peccat 


incogitantia, delictum 
(lapsio) est; si voluntarie, 
malitia; si studio, nequitia; 
si malitiose (maligne), 
scelus; si enormiter et 
spissius, flagitium; si ut 
aegre faciat alicui, 
perversitas. 


798. Et talia qui patrat 
(designat) perditus est. 
Quem nec piget nec pudet, 
errati. 


799. Qui perperam agere 
susque deque habet, pravus 
est. Contra, qui se a malo 
prohibet, probus: 
omnimode impollutus 
abhorret, detestatur et 
exsecratur omne impurum. 


800. Consuetudo vitiosa 
sensim irrepit, cui sero 
obsistitur postquam 
invaluit. Quandoquidem 
radicata raro extirpantur. 


LXXXIII. DE PRUDENTIA. 


801. Ex dignitate 
unumquodque aestimare 
prudentiae statumen est, ne 
res maximi momenti 
postferantur 
(posthabeantur) et nullius 
pensi ac titivillitio vix 
dignae magni pendatur. 


802. Antequam inceptes 
quidpiam, operae pretium 
est accurate pensiculare 
utrum debeas et possis et 
utrum e re sit necne, ne 
frustra (incassum) labores. 

803. Sis cautus et 
providus, prospice finem, 
provide viam atque 
modum, et attende 
Occasioni: praesertim si 
quid paraturus es, ubi 
praecauto opus est. 


804. Nam insipientis, 
stolidi, et dementis est 
inconsulto [et] sine 
intentione certa ferri; 
insani, stulti, et vecordis 
illicita appetere; perdeliri, 
vesani, et furiosi 
(lymphatici, furibundi) 
impossibilia suscipere; 
imperiti et inconsiderati 
negligere opportunitatem. 

805. Ubi inter plurima 
datur optio, deliberandum 
diu quod statuendum 
semel; supervacaneis vero 
supersedendum. 


806. Et quicquid instituis 
consulta exquisite. Itane, an 


secus satius sit post 
exsequere celeriter, sed 
caute. 


807. Circumspectus etsi 
de eventu considit eumque 
praecipit, circumspectat 
tamen, ne sese praecipitet. 


808. Quia usu venit, ut 
tardus velocem (celerem, 
pernicem), antevertat. 
Pedetentim igitur 
promoveat. 

809. Quod abscondi 
debet, non palam venditat. 
Abstrudit, non obtrudit. 

810. Quod ei non certo 
constat, affirmare (asserere) 
aut negare cavet; nedum ut 
asseveret aut inficietur. 


811. Nam ut credulitas, ita 
diffidentia noxia (damnosa, 
detrimentosa) est. Verum 
longe magis, pertinacia et 
pervicacia. 

812. Si quis ergo aliquid 
enarrat, suadet aut 
dissuadet, adhortatur vel 
dehortatur, non est 
contumax, nec praefracte 
repugnat, nec obstinate 
contendit, sed obsequitur. 

813. Praesagiens 
quippiam adversi 
praevenire censet melius 
quam praeveniri. Atque 
hoc sapientiae proprium 
est. 

814. Praepostera enim 


cautio est, post acceptum 
ictum demum 
circumspicere. 

815. Et dum quisque 
suarum rerum satagit, ille 
sibi nequaquam deest. 


816. Vafer atque subdolus 
versute nimis versat omnia. 
Suspicax est dolosus. 


817. Veterator astu 
imponit incautis et praeter 
caeteros bonis, qui deceptu 
faciliores sunt. 


LXXXIV. DE 
TEMPERANTIA. 
818. Depravatio nobis 
innata (ingenita) perquam 
multa concupiscit, sed 
temperans cupiditates 
moderatur. 


819. Sobrietas est 
continentia a superflua 
alimonia. 


820. Gulosus et catillo 
ligurit et pitissando sorbet. 
Helluo (epulo) cum 
comessatoribus suis 
vorando sese ingurgitat et 
crapulatur. Lurco 
(barathrum, gurges, 
vorago) comessando sua 
decoquens ac dilapidans, 
nepos et decoctor audit. 
Omnes autem mera 


abdominis mancipia sunt. 


821. Compotores et 
compotrices meracius 
hauriunt, seque benignius 
invitant quum estur de 
symbolis, quas alii 
persolverunt. 


822. Veteres temperabant 
merum aqua et victitabant 
simplicissime. Nunc quot 
gulae illecebrae, tot ad 
perniciem irritamenta. 


823. Ebrius enim et bene 
potus noxam (poenam) 
habet crapulam; ebriosus 
tremorem et scotoma. 
Sobrii atque abstemii mente 
valent, temulentos amentia 
dementat. 


824. Ubi potores inebriati 
brute bachantur, ibi 
titubatur, screatur 
(excreatur), vomitur, meitur 
(sit honos auribus), peditur, 
et cacatur. 


LXXXV. DE CASTITATE. 


825. Castus est qui se 
libidine vel fanda vel 
nefanda non contaminat. 
Lascivire enim belluinum 
est. 


826. Caeterum non 
adulteria solum, incestus, 
stupra, scortationes et 
concubitus illegitimi, sed et 
omnis opica et venerea 
salacitas, basiationes (basia, 
suavia), immo cogitationes 
immundae et obscoenae 
impudicitia sunt. 


827. Adulter (moechus) 
extrarium (alienum) polluit 
torum, scortator suum. 
Incontinens pellicem 
(pellacam) vel concubinam 
sibi adsciscit. Ganeo per 
lupanaria grassatur. 
Meretrices (scorta, 
prostibula) pellaces 
prostant, et pudicitiam 
suam prostituunt. Lenones 
(balliones) atque lenae 
lenocinantes, alios in suis 
fornicibus inquinant 
(foedant). 

828. Vah propudia! Foedi 
et exsecrabiles penitus 
omnes. 


829. Moratur, imo insanit, 
qui deperit feminam 
impudice. 


LXXXVI. DE MODESTIA. 


830. Modestus verecunde 
agit, procacitatem defugit. 


831. Non frivolus est, ut 
ut quadantenus blandus et 
comis: non loquax aut 
morologus sed taciturnus. 


832. Nec tamen morosus 
aut torvus sed gravis: 
severus, non saevus. 

833. Nihil immoderate 
laudat vel vituperat 
(redarguit, culpat, 
reprehendit). Neminem 
traducit, cavillatur, aut 
diffamat. Ad opprobrium 
neutiquam silet. 

834. Immo nec pejerat, 
nec dejerat, nec jurat 
temeriter. Si vero juraverit, 
juramenti (jurisjurandi) 
servantissimus est. 

835. Nemini adversatur 
importune, aut facessit 
molestiam, aut scandalo 
(offendiculo) est. Nec 
quenquam sciens volensve 
contristat. 

836. Famam et rumores 
non vulgat sed percontatur 


prius scrupulose, iisque nisi 
crebrescentibus 
exploratoque cognitis, 
assensum non accomodat. 

837. Curiosus ardelio 
ingerit (intrudit) se et 
immiscet ubi eius nihil 
interest, etiam quae 
celantur eliciens. 


838. Locutuleius verbosus 
est, nugator facta infecta 
loquitur (blaterat), garrulus 
aniles ineptias blatit, futilis 
arcana effutit, sophista 
(cavillator) captiosus est, 
momus omnia carpit et 
sugillat. 


839. Consideratus non 
quidem elinguis est, sed 
tamen non insulsus blatero. 
In garritu enim multo 
vanitas. 


840. Submissus demisso, 
non elato aut tumido animo 
est. Non sibi arrogat quod 
non habet, nec aliis sua 
derogat. Non ambit et 
anhele aspirat ad fasces, 
purpuram, diadema, 
aliasque dignitates. Nec sua 
profuse jactat, aut ostentat, 
aut extollit, aut in iis 


gloriatur, aut se insolenter 
effert aliisque praeponit, 
sed submittit potius et 
deprimit. Ideoque 
exaltabitur. 


841. Praeconia vulgi non 
affectat, ut abjecti quidam 
plebicolae, nec sibi anteferri 
alios moleste fert. 


842. Festivi joci, 
leporesque et allusiones 
facetae urbanos decent. 
Rusticitas barbariem 
redolet. 


843. Scurrilitas 
summopere discavenda, 
nec minus assentationes 
parasiticae. 


844. Cavillatio virulenta, 
sanna postica sannionibus 
reliquenda. 


845. Renidere et blade 
ridere morati est, 
cachinnari incivile. 


LXXXVII. DE 
AUTARKEIA. 
846. Avarus per fas et 
nefas ditescere annititur, 
cum tamen superna 
benedictio Domini ditet. 


847. Et cui usui in 
immensum coacervatae 
(cumulatae) divitiae, 
malorum invitamenta et 
irritamenta cum male parta 
male dilabantur? 

848. Adeo desipiunt 
divites quidam ut bonis 
affluentes et cistas pecunia, 
scrinia cimeliis, et cameras 
supellectile confertas 
possidentes, egestatem 
timeant: videlicet in copia 
inopiam, in abundantia imo 
redundantia penuriam. 

849. Tu si pecuniosus es 
tibique opes affatim 
suppetunt, egenis inde 
suppedita. Sin minus, etiam 
de modico imperti, si non 
largiter saltem liberaliter. 

850. Satius enim est 
liberalem esse quam nimis 
parcum, et elargiri beatius 
quam acceptare. 

851. Frugalis paucis 
contentus est. Non tenax 
quidem est, sed 
parsimoniae tamen navans 
operam. 

852. Frugalitas, quantum 
sit vectigal si luxuriosus 
pervideret, fastu et luxu 
patrimonium non 
prodigeret. 

853. Pauperat enim 
dispendium; compendium 
opulentat. 

854. Tu ergo quidquid 
accipis et expendis, in 
codicem accepti ex expensi 
refer. 


LXXVIII. DE JUSTITIA: ET 
PRIMO COMMUTATIVA. 


855. Iustitia suum cuique 
tribuit. 


856. Ergo qui cum alio 
transegit et quicequam 
promisit (pollicitus est), 
condixit (recepit): sive ultro 
et sua (suapte) sponte sive 
exoratus, et quibuscunque 
conditionibus aut 
exceptionibus, ei standum 
est pactis et promissis 
firmiter. 

857. Qui stipulanti 
adstipulatus est, obligavit 
se, sit illud licet in leviculis. 


858. Depositum 
reddendum est, non 
abnegandum, non 
supprimendum. 

859. Nil quod alterius est 
tibi eo insciente vindica 
(assere) aut usurpa. 

860. Quod utendum 
accepisti, idem restitue 
(redhibe), non aliud: et 
quidem, quoad eius fieri 
potest, absque detrimento. 

861. Quod mutuo datum 
(mutuatium) est, pro eo 
aliud licet remittas, paris 
tamen aestimii. 

862. Si quis a te mutuatur, 
ei mutua et commoda. 
Chirographum tamen, vel 
arrhabonem, seu pignus, 
vel praedam aliamve 
cautionem postula. 


863. Quia ob mortalitatem 
debitorum, quin et fidem 
lubricam, cautela opus est. 


864. Qui supra sortem 
(summam primitivam) 
foenus (usuras) exigit, sive 
unciarum* (centesimam 
[per mensem], duodecim 
pro centum [per annum]) 
sive semunciarum* 
(semissem, sex pro 
centum), non creditor est 
sed foenerator (danista). 
Pessimus autem et 
nequissimus, qui 
anatocismis debitorem 
devorat, quod nefarium. 

865. Iniquus vero sibi ipsi 
est qui alieno aere ita se 
obruit, ut versura solvere 
vel auctionem facere et 
tandem argentariam 
dissolvere (foro cedere) 
cogatur. 


866. Proinde debita 
(nomina) quam ocissime 
exsolve, et apocham 
(acceptilationem) qua 
acceptum tibi referatur 
flagita. 


867. Furta, rapinae, 
sacrilegia, peculatus, 
plagium, [et] abactus aeque 
in illo mandato, Non 
furaberis, interdicta sunt. 


868. Privari enim et orbari 
rebus suis nemo debet. Qui 
contra aliquid committit, 
repetundarum tenetur. 


LXXXIX. DE JUSTITIA 
DISTRIBUTIVA. 


869. Praemiis et poenis in 
officio continentur omnes. 


870. Ergo qui laudabiliter 
agit, collaudationem 
(applausum), 
commendationem, 
promotionem, [et] 
honoraria meretur. Qui 
secus, expostulationem, 
reprehensionem, 
vituperium, probra, et 
castigationem. Sed pro 
personarum tamen 
discrimine. 


871. Qui nolens et inscius 
maleficium admisit 
commiseratione dignus est. 
Simplicitati igitur id 
imputa, non opprobra 
rigide. Qui data opera 
facinoris se alligat iure 
meritoque punitur; qui 
alieno instinctu et impulsu, 
non omnino excusatur. 


872. Afflictionem afflictis 
ne auge, sed suppetias 


ferendo minue quum eas 
implorant. 

873. Adjumento qui eget, 
eum obnixe petere, 
Obtestari, obsecrare, 
supplicare, numne 
(numquid) pigebit? 

874. Superbus mendicus 
nil emendicat. Importunus 
vero flagitator odiosus est 
et repulsam feret. 


875. Quum impetraveris 
quae rogasti, gratias age 
(refer). 


876. Quod quis non 
rogatus largitur, modeste 
primum recusa. Sed 
pertinaciter ne respue, ne 
contemnere (aspernari) 
videaris tibique ceu 
ingratitudo exprobretur 
(objectetur). 

877. Gratitudinis grades 
sunt, beneficium 
(beneficentiam) agnoscere, 
laudare, pensare. 

878. Munem (officiosum) 
esse et munera remunerare 
(retribuere) opulentorum 
est. 

879. Acceptis hospitibus 
xenia, necessariis strenae 
mittuntur. 


880. Conspicuos et 
dotibus singularibus 


antecellentes honora, 
reverere, et suspice. 
Neminem licet invalidum 
despice. 

881. Prosis omnibus, obsis 
nemini, fausta precare 
universis. 


XC. DE FORTITUDINE. 

882. Magnanimus est qui 
secunda nec non adversa 
indifferenter ferre potest. 

883. Nihil vulgare 
admiratur. Ad repentina 
(praesertim panica) non 
consternatur. Labores ad se 
attinentes non detrectat, et 
quibus se laboribus addixit, 
eos alacriter subit 
strenueque urget. Pericula 
inevitabilia si imminent 
(impendent, instant), 
intrepidus adit et animose 
suffert, audaciam modo et 
temeritatem refugiens. 

884. Propterea quod 
coepit continuat. Fessus 
tamen et lassus paulum 
interquiescit, ne operam 
perpetuans defetiscatur ac 
succumbat. 


885. Pusillanimus ex 
adverso prosperis 
intumescit, calamitosis 
subsidit et animum 
despondet, inopinis 
percellitur, ad quemvis 
strepitum effeminate 
trepidus et querulus est, 
mutire vel hiscere vix 
audet. 


886. Inter fortem ergo et 
ignavum (pigrum) 
quantum interest! Ille 
munia (partes) sibi 
commisa solicite agit, hic 
negligenter; ille sedulo, hic 
socorditer; ille enixe, hic 
remisse; ille accurate, hic 
defunctorie; ille quiete, hic 
proterve et praecipitanter; 
ille nihil cunctando, hic 
omnia procrastinando; ille 
sine intermissione (pausa) 
in proposito decoro pergit, 
hic desultorie tergiversatur 
et restitat. Uno verbo, ille 
viget ubique, hic torpet 
ubique. 

887. Desidibus et otiosis 
semper feriae sunt. Etiam 
profestis diebus juxta ac 
feriatis otiantur et 
vagantur. 


888. Navus (gnavus) 
etiam in otio negotiosus est 
et pigritiae fugitans. 


XCI. DE PATIENTIA. 


889. Aerumnosam ac 
miseram conditionem 
deplorare quid prodest, si 
non datur in melius 
commutare aut ex ea 
eluctari? 

890. Patiens gemit, 
lacrimatur, flet, non autem 
plorat, ejulat, lamentatur, 


quiritat, aut aegrimonia 
fastidiosa se emaciat 
(emacerat). 


891. Injurias ulciscendo 
non rependit aut retaliat, 
sed aequanimiter tolerat, 
extenuans potius quam 
exaggerans. 


892. Indignatur quidem 
indigne factis et malevolo 
obloquitur, sed non 
effervescit in vindictam 
(ultionem), nec vehementer 
invehitur aut stomachatur 
in quenquam. Infensus est 
alicui, non infestus. 


893. Iram cohibere, 
ignoscere, et condonare 
culpam, parcere etiam 
inimicis sedati animi est; 
exardescere, fremere, 
furere, minari, maledicere, 
diras imprecari, impotentis 
et sui non compotis. 


894. Impos enim sui est, 
qui eo usque excandescit, 
ut se reprimere nequeat. 


895. Generosus autem 
animus mavult mitis esse 


quam atrox, mansuetus 
quam ferus, benignus 
quam truculentus (trux), 
palacabilis quam dirus. 


896. Saevitia enim, 
immanitas, et crudelitas 
(quam mulcere non possis) 
belluina est. Necessitas 
autem durum telum. 


XCII. DE CONSTANTIA. 


897. In honesto instituto 
immote atque firmiter 
persistere constantiae est; 
non perseverare, levitatis. 


898. Sed heus, aliud est 
constantem, aliud 
pervicacem esse. 

899. Si quis te bonitati 
deditum labefactare 
indeque divellere attentet, 
obfirma animum et obstina 
usque dum obstacula 
perrumpas et perfringas. 


900. Caeteroqui rata irrita 
reddere dedecet. 


XCII. DE AMICITIA ET 
HUMANITATE. 

901. Si conversationem 
tuam ei quicum versaris vis 
esse amabilem, esto 
inferioribus humanus et 
affabilis, erga aequales 
officiosus, superioribus 
venerabunde obediens. Ita 
inibis gratiam. 


902. Si quem convenis aut 
praeteris, amanter salutare, 
salutantem vero resalutare, 
discedentem abs te tibique 
valedicentem aliquousque 
comitari, ne dedignator. 


903. Interroganti 
responde placide, saltem 
annuendo vel abnuendo 
(renuendo). 


904. Loquentem ne 
interpella. Nescienti tamen 
aliquid si tibi succurrit, 
suggere eum qui te 
opperitur, ne morator. 

905. Cuicunque gratificari 
potes ulla re, ne refragator 
aut gravator, vel gratis 
(gratuito) si expetat 
opitulans.* 

906. Si quis indiget 
consilio, consule; si 
consolatione, consolare; si 
subsidio, subveni et 
auxiliare, nec moras nocte; 
si suffragio, suffragare. Sic 
omnium demereberis 
benevolentiam et favorem. 
Aegrotos autem visitare et 
solari praecipue 
theologorum est. 

907. Laesit te quis? 
Connive, et suffundes eum 
rubore. Si poenitet fecisse, 
da veniam, et oppido eum 
tibi devincies ac obstringes. 


908. Si quem ipsemet 


offendisti, eum alloqui 
(affari), pacare, placare, 
iram ejus deprecari, eique 
reconciliari, ne pudeat. Non 
dicis ergo, sed serio. 


909. Simultatem 
inveterascere non sines, ne 
in odium transeat. 

910. Contubernales et 
convictores concors 
unanimitas condecet. Qui 
enim aliter in contubernio 
vel in convictu una 
versabuntur? 

911. Dissensiones ac 
dissidia quin intercedant 
quandoque et oboriantur 
haud est possibile. Sed 
concordia redintegranda est 
tolerantia mutua, et 
dissidentes per ultro 
citroque commeantes 
proxenetas conciliandi, ut 
sopitis discordiarum flabris 
unanimes et perseveranter 
concordent. 

912. Felices successus 
habet aliquis? Ne limis eum 
specta. Fave illi potius. 
Infortunium? 
Commiserare. Misericordis 
enim est miserorum 
misereri. 

913. Veracitati imprimis 
stude. Mendacio nil tetrius. 
Qui comminiscitur quod 
mentiatur exosus est. 


914. Si quid tibi innotuit 
quod pervagatum non est, 
ne enuncia antequam 
percrebrescat. Multo minus 
si secreti quid commissum 
est divulga, ne resciscat 
illud a te alius, etiamsi 
curiose percontetur. Tace, 
inquam, mussa (mussita). 
Taciturnitas tua nemini 
incommodabit, te vero 
apprime commendabit. 

915. Inter hilares tetricus 
ne sis, nec tamen effuse 
laetus. 

916. Nec in alios dicax 
esto. Si quid sermocinando 
lepidi ac festivi admisces, 
sales sint, non cavilla; 
allude, non vellica, ne 
quem praesentium lacessas, 
absentium calumnieris. 

917. Nam jurgari et de 
lana caprina (quod ajunt) 
rixari (vitilitigare) 
agrestium est ac 
vitilitigatorum; criminari et 
deferre, susurronum et 
scurarumy; convitiari et 
contumelia afficere 
(convitiis urgere, 
verberare), nebulonum. 


XCIV. DE CANDORE. 


918. Cum quo necessitudo 
(familiaritas) tibi est, erga 
illum apertus sis sine 
fraude (techna) doloque 
(fallacia). Amicum enim 
fautoremque fraudare et 
fallere, quae gloria? 


919. Fideli socio fidus 
esto, nec clam illo quasi 
furtim in ejus fraudem 
quicquam occipe. Nam 
versipellis qui perfide agit 
sibi perditionem 
machinatur. 

920. Si quid in quopiam 
taxandum est, non clam illo 
fiat sed coram in os, modo 
tempestive absque 
acrimonia et amarulentia. 

921. Ab amicitia nihil 
alienius assentatione. 

922. Conspicaris crimen? 
Ne dissimula, sed mone, 
increpa, objurga illius 
reum. Etenim cur id te non 
cernere simules? 


923. Si proximus deliquit, 
aperte corripe et corrige. 
Adulari versutorum et 
impostorum est. 

924. Si quis utilia loquitur, 
assentire. Sin inutilia, ne 
assentare. 


925. Palpum et offucias 
insidiosis ac perfidis 
relinque; deblaterationes ac 
nugas loquaculis et 
nugivendis. Tu candide, 
sincere, et prudenter omnia 
age atque loquere. 


926. Veritatem ingenue 
fateri ne verecundator, 
prout ejus tibi conscius es. 
Cur enim adjurari velis? 


927. Quorum tibi nondum 
exploratus est candor, eis 
familiarem te non 
exhibebis. Caeteroquin 
contemptum incurres 
(despicatui habeberis). 

928. Ignotis blandiri noli, 
ne te sibi insidiari 
existiment et imposturam 
extimescant. 


XCV. DE 
CONVERSATIONE 
ERUDITA. 

929, Cui ab 
occupationibus vacat, vadat 
ad congerronem. Eum 
tamen cui invisus es ne 
invisas, sed missum facias. 


930. Cujas sit dilectus 
sodalis, nobilis aut 
ignobilis, ignominiae tibi ne 
ducas, dummodo sit frugi, 
et ad ingenium tuum 
congruat. Infamibus ne te 


conjungas. 

931. Sodalitia dissoluta et 
nauci devita. Vitiant enim 
mores. 


932. Docti 
deambulationibus 
delectantur sive 
meditandum est sive 
confabulandum. 

933. Cum in aprico 
spatiari taesum est, 
considetur in umbra. 


934. Nae pulchrum et 
scitum est, cum dissitis 
colloqui et quidvis 
significare posse non per 
nuncios sed per 
internuncias literas. 

935. Antiqui in tabellis 
ceratis (ut deteri aut deleri 
scriptura posset) exarabant, 
et cum iis tabellarios 
mittebant. Nobis papyrus et 
atramentum commodius 
inserviunt. 


936. Epistola longa 
complicata ne legi queat, 
nisi ab eo cui destinatur, 
obsignatur sigillo, 
resignanda (nisi 
intercipitur) illi ad quem 
inscriptio spectat. 


937. Cognomen intus 
subscribitur una cum 


praenomine et agnomine, si 
tanti sit. 

938. Schedula non 
sigillatur. 


XCVI. DE LUDICRIS. 


939. Ne labascant fragiles 
vires aut elanguescant, a 
seriis quandoque cessa et 
cum coaetaneis (dispares 
enim non bene sociantur) 
defatigatum te ludicris 
recrea et relaxa. 


940. Spectacula enim 
delectant, commotio 
vegetat. 

941. Facetiis, dicteriis, ac 
aenigmatibus certare 
ingeniosum est: 


pila, 

harpasto (qui minor est 
folle et major paganica), 

impostoria, 

sphaera, 

in sphaeristerio, 

conis, 


trocho, 

turbine, 

tubulo sambuceo (quo 
elisa glande stupea 
strepitum cient), 

globulis, 

myinda, 

par impar, 

oscillo (oscillatione), 

basilinda, 

apodidrascinda, 

cindalismo, etc. puerile, 


chartis (tabulis) lusoriis, 

talis (tesseris), alea, fritillo 
(pyrgo, turricula), 
aleatorium, 

micare digitis Italorum. 


Ascoliasmus empusae est. 
Latrunculis (quibus quidam 
privilegiarii rusticelli 
Saxonici in Ducatu 
Brunswicensi praecellunt) 
ludere operosum. 

942. Ubi si quis ad incitas 
redigitur, actum est de eo. 


943. Choreis et tripudiis 
lascivi se exercent, ibique 
ridiculas gyrationes rotant 
lascivia petulci. 

944. Grallator grallis 
gressus spatiosos divaricat. 


945. Luctatores (athletae) 
et petauristae sane 
perquam audaculi sunt: 


audaciores adhuc 
funambuli (schoenobatae, 
neurobatae). 

946. Cursores a carceribus 
ad metam curriculo 
festinant, et primus 
brabeum aufert. 


947. Alii designant 
(praetendunt) lineam, 
quam simul ac attigerunt 
consistunt protinus. Qui 
ultra procurrerit aut cis 
(citra) eam substiterit, 
ludum perdit. 

948. In circo equitando, in 
agone luctando et 
reluctando uter alterum 
supplantaret concertabant. 


949. Gladiatores et 
pugiles in palaestra (arena) 
congrediuntur, lanista 
directore. 


950. Cum duo 
digladiantur, est 
monomachia: et quidem 
internecinum duellum si ad 
alterius internecionem. 

951. Gesticulator (agyrta, 
praestigiator) actionis 
mirifica volubilitate 
(agilitate) oculorum aciem 
praestringit, et frustratur 
spectatores. Sed praestigiae 
sunt, non miracula. 


952. Mimus et histrio 
personam alterius exprimit, 


persona (larva) ut 
plurimum obvelatus. 


953. Comoedia 
perplexum actum 
repraesentat, sed cum 
jucunda catastrophe. 
Tragoedia tristem habet 
exitum. 

954. Theatra et 
amphitheatra tam 
temporaria quam ad 
perpetuitatem exaedificata 
in propatulo sunt. In illis 
scena sipariis velatur. 
Orchestra spectationi 
primariorum, cavea, 
promiscuae plebeculae 
dicatur. Pulpitum in 
proscenio actoribus scenicis 
accomodatum est. Lucar ab 
inspecantibus datur. 


955. Bacchanalia larvati et 
lymphati peragunt. 


XCVII. DEMORTE ET 
SEPULTURA. 


956. Moribundorum 
speciale indicium est stertor 
lethalis, lethargus, et ocelli 
concidentes. 


957. O mortales, 
quotusquisque vestrum 
reputat ab hoc puncto 
aeternitatem pendere? 


958. Nam ut exspiraveris, 
interusurio vitae finito, 
confestim anima ad coelos 
vel Tartara migrabit. 


959. Funus funestis ritibus 
adornatum, id est, a 
pollinctore pollinctum, 
lugubriter indutum, capulo 
(loculo, arca) conditum, 
sandapilae impositum, a 
vespillonibus effertur. 


960. Fiunt exsequiae 
coemeterium versus, 
pompa funebri: et sepelitur, 
hoc est, infertur sepulchro 
(conditivo) atque 
inhumatur (humo 
mandatur). 

961. Prisca antiquitas 
exanima (demortua, 
lethata) corpora exstructo 
rogo (pyra) in ustrina 
concremabat, conditis urna 
cineribus et odoratis 
liquoribus large conspersis. 
Inde sepulcra busta sunt 
dicta. 


962. Eriguntur cippi et 
epitaphia, epicedia 
cantantur. Parentatur etiam 
solemniter sed non nisi 
optime meritis encomioque 
evehendis. 


963. In gentilismo 
conductae praeficae 
plangebant et capillos 
laniabant, lessis* et neniis 
lugubribus elogia denati 
enumerantes. 


964. Et ne manes 
oberrarent, justa 
(parentalia) inferiis et 
feralibus epulis faciebant. 


XCVII. DE 
PROVIDENTIA DEI. 
965. Atque ita mors suo 
interventu finit omnia. 


966. Omnia enim 
temporalia fluxa, decidua, 
momentanea, ac transitoria 
sunt. Exoriuntur et 
occidunt, nascuntur et 
denascuntur, succrescunt, 
decrescunt, et intereunt 
plane. 


967. Etiamsi aliquid 
stabile videatur, vetustate 
ipsa atteritur, et decedit. 

968. Vicissitudinibus 
subitaneis subjacent omnia. 


969. Atheus tamen est qui 
temere volutari autumat res 
nostras. Fatali lege 
divinitus sancita succedunt 
omnia. 


970. Fors et fortuna nihil 
sunt, nisi confictae a 
gentilibus voculae. 


971. Fortuitos quidem et 
improvisos casus esse 
concedo, sed nostri 
respectu, non providentiae, 
quae minutissima etiam 
nutu suo dirigit. 

972. Nam et capillos 
nostros numeratos esse 
testatur salvator, ut ne 
quidem unicus absque Dei 
voluntate perire queat. 


973. Ea propter insolitas 
mutationes, ostenta, 
prodigia, et portenta 
antecedunt. 


974. Insunt ergo omina 
rebus. 


975. Sed usquequaque 
ominosa praesagia captare 
superstitio est. Si tibi 
Dominus aliquid 
maniferstare (revelare) 
dignabitur, non te latebit. 

976. Operae pretium 
facturus pius esto, et sine 
intermissione ora. Non te 
derelinquet ille qui aeque 
praedestinavit quod cras, 
perendie (perendino die), et 
deinceps (posthinc) de te 
futurum sit, ac quod heri, 
pridie, et abhinc usque et 
usque factum est. 

977. Fatum tuum ne 
anticipa, sed exspecta. 


XCIX. DE ANGELIS. 


978. Produxit et 


invisibiles angelos, eosque 
innumeros (innumerabiles), 
aeternum numen ad 
regenda inferiora sibi 
administros. 

979. Non quod opis esset 
indigus, sed quia sic est 
placitum. 

980. Constituerat hos in 
coelo supremo (empyreo), 
sed quidam desciverunt 
(defecerunt) ab eo per 
superbiam, deturbatique 
sunt ad infernum. Quem et 
Orcum et Erebum et 
Avernum antiquitus jam 
olim ethnicismus 
appellitabat. 

981. Qui in sua integritate 
permanserunt, ita 
perroborati sunt, ut 
abscedere a vero et prolabi 
amplius non possint. 


982. Circa thronum 
creatoris sui millia millium 
(myriades) adstantes eum 
venerantur, adorant, 
celebrant. 


983. Amandati obeunt 
mandata, legationeque 
functi revertuntur 
(reditant) quam celerrime. 

984. Associant se jussu 
Dei piis jam inde a 
nativitate tamquam 
custodes, ut mala 
averruncent et ab insultibus 
Satanae eos protegant. 

985. Verum enim vero 
quod de binis cujusque 
geniis, bono et malo, 
quidam asserunt incertum 
est. 

986. Apparent 


nonnunquam sed disparent 
rursum, non fascinando sed 
revera. 

987. Cacodaemones 
obversantes spectra 
vocantur; tumultuantes per 
noctem intempestam, 
lemures; famulantes, lares 
et penates. 

988. Magi et necromantici 
cum daemonibus 
colludentes incantamentis 
suis seipsos et alios 
ludificantur. 


989. Sed vae diabolo et 
(nisi communioni 
renuncient) consortibus 
ejus! Ad Gehennam 
detrudentur. 


990. Vindex enim erit 
gloriae suae omnipotens. 


C. CLAUSULA. 

991. Cedo sodes (age sis), 
quid adhuc restat? 
Hactenus enim tradita 
(absit arrogantia dicto) 
utcunque sum 
consequutus. 

992. Siccine? Hem, macte 
esto sedulitate ista. Restabit 
igitur ut per hanc januam 
ingressus scientarum et 
Latinitatis palatia vivide 
lustrare properes, et quae 
heic raptim aspexisti 
uberius in autoribus bonis 
et probatis speculeris. 


993. Habes heic synopsin 
summatim et succincte 
complectentem, rudimenta 
qua theologiae, qua 
philosophiae. Quae quasi 
per periochas breves 
compendiario tibi definient 
ea quae commentatores 
fuse ac copiose per 
paraphrases in suis 
exegeticis enucleant. Nihil 
tamen tantopere 
necessarium omissium 
reor. 

994. Auctarii loco 
admoneo, ut ad pietatem 
convertas omnia, ut 
Christicola orthodoxus 
cluas, et a fucatis fictisque 
pseudochristianis, qui 
nomine tenus tantum 
Christiani sunt, quam 
longissime absis. Sitque 
Christus actuum et 
cogitationum tuarum 
Cynosura et Helice. 

995. Scito enim fore 
propediem ut redamus 
rationem omnium quum 
venerit, ut excitet nos et 
judicet, ubi manifesta et 
occulta patefient. 

996. O beatos qui tunc 
eum propitium habebunt! 
Exultim una gaudebunt, 
non ambrosia et nectare (ut 
impie poetantur ludiones 
poetici) sed illius salutifera 
suavitate in sempiternum 
beandi. 


997. Faxit miserator 
noster, ut heic misericordia 
ejus justificati in charitate 
(sincero illo credentium 
coagulo) coalescamus. 


998. Tu ei confitere ac 
vota vove, religioseque et 
fervide precando penetralia 
aeternae mansionis penetra, 
ut jam nunc coelitibus 
annumereris. 


999. Ave et vale. 

1000. Jehovae Zebaoth, 
indiviuae ac sacrosanctae 
Trinitati, honor sit et laus in 
seculae seculorum, AMEN. 


